text:
ABAKURAMBERE N’ABAHANUZI
IGICE CYA 32 - AMATEGEKO N’ISEZERANO RYA KERA N’IRISHYA
Adamu na Eva bakiremwa bari bazi amategeko y’Imana; bari basobanukiwe ibyo abasaba; amabwiriza yayo yari yanditswe mu mitima yabo. Igihe umuntu yagwaga kubwo gucumura, amategeko ntiyahindutse, ariko hashyizweho uburyo bwo gukemura ikibazo kugira ngo umuntu yongere kumvira. Hatanzwe isezerano ry’Umukiza, kandi hashyizweho ibitambo by’ibyaha byatungaga urutoki ku rupfu rwa Kristo we gitambo gikomeye cy’icyaha. Ariko iyo amategeko y’Imana aticwa, urupfu ntirwajyaga kubaho, Umukiza ntiyajyaga gukenerwa bityo n’ibitambo ntibiba byarabayeho. AA 244.1
Adamu yigishije amategeko y’Imana abamukomotseho, kandi uko ibisekuru byagiye bikurikirana yagiye ahererekanywa ava ku babyeyi bakayasigira abana babo. Ariko nubwo hatanzwe ubwo buntu kugira ngo umuntu acungurwe, abantu bake cyane ni bo babwemeye kandi barumvira. Kubwo gucumura, isi yahindutse mbi cyane bituma biba ngombwa kuyezaho guhumana kwayo hakoreshejwe Umwuzure. Nowa n’umuryango we bakomeye ku mategeko, kandi Nowa yigishije abamukomotseho Amategeko Cumi. Ubwo abantu bongeraga kureka Imana, Uwiteka yatoranyije Aburahamu, uwo yavuzeho iti: “kuko Aburahamu yanyumviraga, akitondera ibyo namwihanangirije n’ibyo nategetse n’amategeko yanjye nandikishije n’ayo navuze.” (Itangiriro 26:5). Ni we wahawe umuhango wo gukeba, wari ikimenyetso kugira ngo abagihawe bose begurirwe gukorera Imana — kikaba cyari indahiro y’uko bazakomeza kwitandukanya no gusenga ibigirwamana kandi ko bazumvira amategeko y’Imana. Kuba abakomotse kuri Aburahamu barananiwe gukomeza iyo ndahiro nk’uko byagaragaye ubwo bifatanyaga n’abapagani kandi bagakora imigenzo yabo, ni byo byababereye impamvu yo kujya mu Misiri no kuhaba inkoreragahato. Ariko mu kwivanga n’abasenga ibigirwamana kwabo ndetse n’uko bahatirwaga kumvira Abanyamisiri byatumye amategeko y’Imana arushaho guhindanywa n’inyigisho mbi z’abapagani. Ku bw’iyo mpamvu, igihe Uwiteka yabakuraga mu Misiri, yamanukiye ku musozi Sinayi agoswe n’ikuzo rye kandi akikijwe n’abamarayika be maze mu gitinyiro giteye ubwoba avuga Amategeko ye abantu bose bateze amatwi. AA 244.2
Icyo gihe nta n’ubwo Imana yabasigiye amategeko yayo ngo bayafate mu mutwe kuko bari abantu bashoboraga kwibagirwa ibyo asaba, ahubwo yayanditse ku bisate by’ibuye. Imana yashakaga gukura mu Bisiraheli uburyo bwose bwo kuvanga amategeko yayo yera n’imihango ya gipagani, cyangwa kwitiranya ibyo isaba n’amategeko y’abantu cyangwa imigenzo yabo. Nyamara Imana ntiyahagarariye ku kubaha Amategeko cumi. Abantu bari baragaragaje ko bayoba mu buryo bworoshye ku buryo Imana itashoboraga gusiga n’umuryango n’umwe igishuko cyakwinjiriramo utarinzwe. Mose yategetswe kwandika imanza n’amateka n’amategeko, agatanga amabwiriza anonosoye yerekeye ibisabwa nk’uko Imana yamutegetse. Ayo mabwiriza yerekeye inshingano y’abantu ku Mana, kuri bagenzi babo ndetse no ku munyamahanga yari amahame gusa agize Amategeko Cumi yasobanuwe mu buryo bwaguye kandi atangwa mu buryo runaka kugira ngo hatagira n’umwe uyoba. Yari abereyeho kurinda ukwera kw’amategeko cumi yari yanditswe ku bisate by’amabuye. AA 244.3
Iyo abantu bakurikiza amategeko y’Imana nk’uko yahawe Adamu nyuma yo gucumura, akarindwa na Nowa, agakurikizwa na Aburahamu, ntibiba byarabaye ngombwa ko hatangwa itegeko ryo gukeba. Iyo abakomotse kuri Aburahamu baba barakomeje isezerano ryagaragazwaga n’ikimenyetso cyo gukebwa, ntibaba baraguye mu gishuko ngo basenge ibigirwamana, kandi ntibiba byarabaye ngombwa ko bababazwa n’imibereho yo kuba inkoreragahato mu Misiri. Baba bararindiye amategeko y’Imana mu mitima yabo, kandi ntibiba byarabaye ngombwa ko Imana itangira amategeko yayo kuri Sinayi cyangwa ngo iyandike ku bisate by’amabuye. Kandi iyo abantu bashyira mu bikorwa amahame yo mu Mategeko Cumi, ntibiba byarabaye ngombwa ko amabwiriza y’inyongera ahabwa Mose. AA 244.4
Gahunda y’ibitambo yahawe Adamu na yo yahindanyijwe n’abamukomotseho. Ubupfumu, gusenga ibigirwamana, ubugome n’ubusambanyi bw’indengakamere byangije umurimo woroheje kandi w’ingenzi Imana yari yarashyizeho. Kubera kubana igihe kirekire n’abasengaga ibigirwamana, Abisiraheli bari yaravanze imigenzo myinshi ya gipagani no gusenga kwabo. Kubw’ibyo, kuri Sinayi Uwiteka yabahaye amabwiriza anonosoye yerekeranye n’umurimo wo gutamba ibitambo. Ihema ry’ibonaniro rimaze kuzura, Imana yavuganiye na Mose mu gicu cy’ubwiza cyari kiri hejuru y’intebe y’ubuntu maze imuha amabwiriza yuzuye yerekeye gahunda y’ibitambo ndetse n’uburyo bwo kuramya bugomba gukoreshwa mu buturo bwera. Nibwo amategeko y’imihango yahawe Mose maze ayandika mu gitabo. Ariko Amategeko Cumi yavugiwe n’Imana kuri Sinayi yari yaranditswe n’Imana ubwayo ku bisate by’amabuye maze abikwa mu buryo bwera mu isanduku. AA 245.1
Hari abantu benshi bagerageza kuvanga ayo mategeko y’uburyo bubiri, bagakoresha amasomo avuga ku mategeko y’imihango bashaka kwerekana ko amategeko cumi yavuyeho; nyamara ibi ni ukugoreka ibyanditswe. Itandukaniro hagati y’ayo mategeko y’uburyo bubiri riragutse kandi riragaragara. Gahunda y’imihango yari igizwe n’ibigereranyo byatungaga agatoki kuri Kristo, ku gitambo cye n’ubutambyi bwe. Aya mategeko y’imihango n’ibitambo n’imihango byajyanaga nayo, byagombaga gukorwa n’Abayahudi kugeza igihe icyo byashushanyaga gisohoreye mu rupfu rwa Kristo, Ntama w’Imana ukuraho ibyaha by’abari mu isi. Icyo gihe ni bwo ibitambo byagombaga kurangira. Ayo ni yo mategeko Kristo “yadukuyeho akayabamba ku musaraba We.” Abakolosayi 2:14. Ariko ku byerekeye Amategeko cumi umunyezaburi avuga ati: “Uwiteka, iteka ryose Ijambo ryawe rihora mu ijuru rihamye.” Zaburi 119:89. Kandi Kristo ubwe avuga ashimangira cyane ati: “Mwitekereza ko naje gukuraho amategeko. . .Kandi ndababwira ukuri yuko ijuru n’isi kugeza aho bizashirira, amategeko atazavaho inyuguti imwe cyangwa agace kayo gato, kugeza aho byose bizarangirira.” (Matayo 5:1 7, 18 ). Aha ntiyigishaga avuga gusa ibyo amategeko y’Imana yasabaga kera cyangwa uko byari biri muri icyo gihe, ahubwo yigisha avuga ko ibyo amategeko avuga bidakwiriye guhinduka isi n’ijuru bikiriho. Amategeko y’Imana ntahinduka nk’uko intebe yayo y’ubwami idahinduka. Amategeko azakomeza kugenga umuntu ibihe byose. AA 245.2
Ibyerekeye amategeko yavugiwe kuri Sinayi, Nehemiya abivugaho atya ati: “Wamanukiye ku musozi wa Sinayi, uvugana na bo uri mu ijuru, ubacira imanza zitabera, ubaha amategeko y’ukuri n’amateka atunganye n’ibindi byategetswe. ” (Nehemiya 9:13). Na Pawulo “intumwa ku banyamahanga,” aravuga ati: “Noneho amategeko ni ayera, ndetse n’itegeko ryose ni iryera rirakiranuka, kandi ni ryiza.” (Abaroma 7:12). Nta kindi kivugwa kitari Amategeko Cumi; kuko ari ari yo avuga ati: “Ntukifuze.” (Abaroma 7:7). AA 245.3
Nubwo urupfu rw’Umukiza rwakuyeho amategeko y’ibitambo byashushanyaga Kristo, ntirwakuyeho no ku rwego ruto rushoboka rwose gukurikiza amategeko cumi. Ibiramambu, kuba byarabaye ngombwa ko Kristo apfa kugira ngo ahongerere icyaha cyo kwica amategeko, byerekana ko aya mategeko adahinduka. AA 246.1
Abavuga ko Kristo yaje gukuraho amategeko y’Imana n’Isezerano rya Kera, bavuga ko igihe cy’Abayahudi ari igihe cy’umwijima kandi bakerekana ko idini y’Abaheburayo ari idini ishingiye ku migenzo n’imihango gusa. Ariko ubwo ni ubuyobe. Mu mpapuro zose zivuga iby’amateka yera zanditswemo ibyo Imana yagiye igirira ubwoko bwayo yatoranyije, harimo ibihamya bikomeye bya NDIHO ukomeye. Ntabwo Imana yigeze yereka abana b’abantu imbaraga zayo n’ikuzo ryayo kuruta igihe yo ubwayo yimenyekanishije ko ari yo mutware w’Abisiraheli kandi igaha ubwoko bwayo amategeko. Aha hari hari inkoni y’ubutware itarambuwe n’ukuboko k’umuntu; kandi imirambagirire y’Umwami wa Isiraheli utagaragara yari myiza cyane kandi itangaje bitavugwa. AA 246.2
Muri uko guhishurwa kose kw’ubwiza bw’Imana ikuzo ryayo ryagaragariye muri Kristo. Ntabwo ari igihe Umukiza yazaga gusa, ahubwo mu bihe byose byahise nyuma yo gucumura no gutangwa kw’isezerano ryo gucungurwa, Imana yari muri Kristo, aba ari ho yiyungira n’abari mu isi. (2 Abakorinto 5:19). Kristo yari urufatiro n’ihuriro rya gahunda y’ubutambyi haba mu gihe cy’abakurambere ndetse no mu bihe by’Abayahudi. Kuva igihe ababyeyi bacu ba mbere bacumuriye, nta kuganira mu buryo butaziguye kongeye kuba hagati y’Imana n’umuntu. Data wa twese yashyize isi mu maboko ya Kristo kugira ngo binyuze mu murimo we w’ubuhuza ashobore gucungura umuntu kandi ashimangire ubutware n’ubutungane by’amategeko y’Imana. Umushyikirano wose wagiye ubaho hagati y’Imana n’inyokomuntu yacumuye wanyuraga muri Kristo. Umwana w’Imana ni we wahaye ababyeyi bacu ba mbere isezerano ryo gucuñgurwa. Ni we wihishuriye abakurambere. Adamu, Nowa, Aburahamu, Isaka, Yakobo, na Mose bari basobanukiwe ubutumwa bwiza. Bari bategereje agakiza kari kuzabonekera mu Nshungu y’umuntu n’Umwishingizi we. Abo bakiranutsi ba kera bashyikiranaga n’Umukiza wagombaga kuza ku isi yacu yigize umuntu; kandi bamwe muri bo bavuganye na Kristo ndetse n’abamarayika bo ijuru imbona nkubone. AA 246.3
Kristo ntiyari umuyobozi w’Abaheburayo mu butayu gusa, ni we Marayika wari ufite izina rya Yehova, kandi ni we wabagendaga imbere yitwikiye mu nkingi y’igicu. Ni we wahaye Abisiraheli amategeko. Mu ikuzo ritangaje ryagaragaye kuri Sinayi, Kristo yavuze amategeko cumi ya Se Abisiraheli bose bumva. Ni we wahaye Mose amategeko yanditswe ku bisate by’amabuye. AA 246.4
Kristo ni we wavuganaga n’abantu be abinyujeje mu bahanuzi. Ubwo intumwa Petero yandikiraga itorero rya Gikristo, yaravuze ati: “Abahanuzi bahanuye iby’ako gakiza, barondora iby’ubuntu mwari mugiye kuzahabwa babishimikiriye, barondora igihe icyo ari cyo n’ibimenyetso byacyo, byerekanwaga n’Umwuka wa Kristo wari muri bo, agahamya imibabaro ya Kristo, itari yaba, n’ubwiza bw’uburyo bwinshi bwari bugiye kuyiheruka.” (1 Petero 1:10, 11). Ijwi rya Kristo ni ryo rivuganira natwe mu Isezerano rya Kera. Guhamya kwa Yesu ni umwuka w’ubuhanuzi. Ibyahishuwe 19:10. AA 246.5
Igihe Yesu ubwe yari kumwe n’abantu, mu nyigisho ze yerekeje ibitekerezo byabo ku Isezerano rya Kera. Yabwiye Abayahudi ati: “Murondora mu byanditswe, kuko mwibwira ko muri byo ari mo mufite ubugingo buhoraho; kandi ari byo bimpamya.” (Yohana 5:39). Icyo gihe ibitabo by’Isezerano rya Kera ni wo mugabane wonyine wa Bibiliya wari uriho. Umwana w’Imana yarongeye aravuga ati: “Bafite Mose n’abahanuzi, babumvire.” Yongeyeho ati: “Nibatumvira Mose n’abahanuzi, ntibakwemera, naho umuntu yazuka.” (Luka 16:29,31). AA 247.1
Amategeko y’imihango yatanzwe na Kristo. Na nyuma y’igihe byari bitakiri ngombwa kuyubahiriza, Pawulo yayashyize imbere y’Abayahudi mu mwanya wayo n’agaciro kayo nyakuri, yerekana umwanya afite mu nama y’agakiza ndetse n’isano afitanye n’umurimo wa Kristo. Intumwa ikomeye Pawulo avuga yuko ayo mategeko ari meza, ko yakomotse ku Mana. Umurimo ukomeye wakorerwaga mu buturo bwera ukuri gukomeye kwagombaga guhishurwa mu bisekuru byagombaga gukurikiraho. Umwotsi w’umubavu wazamukanaga n’amasengesho y’Abisiraheli ugereranya ubutungane bwa Kristo bwonyine bushobora gutuma isengesho ry’umunyabyaha ryemerwa n’Imana. Igitambo kiva amaraso cyashyirwaga ku gicaniro cy’ibitambo cyahamyaga Umucunguzi wagombaga kuza; kandi ahera cyane haturukaga ikimenyetso kigaragara kirabagirana cy’uko Imana ihari. Ni ko rero mu gihe cyakurikiye ighe cy’umwijima n’ubuhakanyi mu by’umwuka, ukwizera kwakomeje kurindirwa mu mitima y’abantu kugeza ubwo Mesiya wari warasezeranywe yaje. AA 247.2
Yesu yari Umucyo w’abantu be —Umucyo w’isi - mbere y’uko aza ku isi mu ishusho y’umuntu. Icyezezi cy’umucyo cya mbere cyarasiye mu mwijima icyaha cyari cyarazingitiranyijemo isi, cyaturutse kuri Kristo. Kandi kuri we ni ho haturutse umwambi wose w’umucyo w’ijuru wageze ku batuye ku isi. Mu mugambi wo gucungura umuntu, Kristo ni Alufa na Omega — Itangiriro n’Iherezo. AA 247.3
Uhereye igihe Umukiza yasheshe amaraso ye kugira ngo ibyaha bibabarirwe maze akazamuka mu ijuru, “kugira ngo none ahagarare imbere y’Imana ku bwacu” (Abaheburayo 9:24), umucyo uhora uturuka ku musaraba w’i Kaluvari ndetse n’ahera ho mu buturo bwera bwo mu ijuru. Ariko umucyo umurika kurushaho twahawe ntukwiriye kudutera gusuzugura wa wundi wa kera wakiriwe binyuze mu bigereranyo byerekezaga ku Mukiza wajyaga kuza. Ubutumwa bwiza bwa Kristo bumurika ku butunzi bw’Abayahudi kandi bugaha agaciro amategeko y’imihango agaciro. Uko ukuri gushya guhishurwa maze ukwari kwaramanyekanye kuva kera kukarushaho gusobanuka, ni ko imico n’imigambi by’Imana bigaragarira mu buryo igirira ubwoko bwayo yatoranyije. Buri murase wose w’inyongera twakira uduha kurushaho gusobanukirwa n’inama y’agakiza, ari yo shyirwa mu bikorwa ry’ubushake bw’Imana mu gakiza ka muntu. Tubona ubwiza n’imbaraga bishya mu ijambo ryahumetswe, kandi twiga ibiryanditswemo tubishishikariye. AA 247.4
Abantu benshi bibwira ko Imana yashyize urusika rutandukanya Abaheburayo n’abandi bantu bose bo ku isi. Bibwira kandi ko kwitabwaho nayo ndetse n’urukundo rwayo byakuwe ku bandi bantu bose ku rwego rukomeye bigashyirwa ku Bisiraheli. Nyamara Imana ntiyagennye ko abantu bayo bubaka urusika rubatandukanya na bagenzi babo. Umutima w’Imana yuje urukundo rutarondoreka washakaga kugera ku bantu bose batuye ku isi. Nubwo abantu banze Imana, yahoraga ishaka kubihishurira no kubasangiza ku rukundo rwayo n’ubuntu bwayo. Imigisha yayo yahawe ubwoko bwatoranyijwe kugira ngo baheshe abandi imigisha. AA 248.1
Imana yahamagaye Aburahamu, imuha guhirwa n’icyubahiro; kandi ubunyangamugayo bw’uwo mukurambere bwabaye umucyo ku bantu bose bari batuye ahantu yagiye atura. Aburahamu ntiyitaruraga abaturanyi be. Yakomeje kugirana isano y’ubucuti n’abami b’amahanga yari amuzengurutse, ndetse bamwe muri bo baramwubahaga, kandi ubupfura bwe no kutikanyiza, ubutwari n’ubugwaneza byagaragazaga imico y’Imana. Muri Mezopotamiya, i Kanani, mu Misiri ndetse no mu baturage b’i Sodomu, Imana yo mu ijuru yagaragariye muri Aburahamu wari uyihagarariye. AA 248.2
Imana ibinyijije muri Yozefu yiyeretse Abanyamisiri n’andi mahanga yose yari afitanye umubano n’iryo shyanga rikomeye. Kuki Imana yahisemo kuzamura Yozefu cyane akagira umwanya ukomeye mu Banyegiputa? Imana iba yarashatse ubundi buryo kugira ngo isohoze imigambi yari ifitiye bene Yakobo; ariko yashatse kugira Yozefu umucyo maze imushyira mu ngoro y’umwami kugira ngo umucyo uvuye mu ijuru ushobore kugera hafi na kure. Kubw’ubwenge bwe no gukoresha ubutabera, kubw’ubutungane bwe n’ubugwaneza byarangaga imibereho ye ya buri munsi, kubwo kwitangira inyungu za rubanda — kandi abo bantu bari ishyanga risenga ibigirwamana - Yosefu yari ahagarariye Kristo. Uwo muntu wabagiriraga neza kandi Abanyamisiri bakajya bamusanga bamushima kandi bamusingiza, iryo shyanga ry’abapagani ryamubonagamo urukundo rw’Umuremyi n’Umucunguzi wabo. Uko ni ko na Mose Imana yamushyiriyemo umucyo iruhande rw’intebe y’ubwami bwari bukomeye cyane ku isi, kugira ngo abantu bose babishaka bamenye Imana nyakuri kandi nzima. Uyu mucyo wose kandi wahawe Abanyamisiri mbere y’uko ukuboko kw’Imana kuramburirwa kubaciraho iteka. AA 248.3
Igihe Imana yacunguraga Abisiraheli ibakuye mu Misiri, kumenya ububasha bw’Imana kwamamaye hirya no hino. Abantu bamenyereye intambara bo mu gihome cy’i Yeriko bahinze umushyitsi. Rahabu yaravuze ati: “Tubyumvise, uwo mwanya imitima yacu ishya ubwoba, nta muntu n’umwe mutakuye umutima kuko Uwiteka Imana yanyu ari yo Mana yo hejuru mu ijuru no hasi mu isi.” (Yosuwa 2:11). Imyaka amagana menshi Abisiraheli bavuye mu Misiri, abatambyi b’Abafilisitiya bibukije abantu babo ibyago byateye mu Misiri maze babagira inama yo kutarwanya Imana ya Isiraheli. AA 248.4
Imana yahamagaye Abisiraheli, ibaha umugisha kandi irabakuza atari ukugira ngo bazakire ubuntu bwayo kandi bagerweho n’imigisha yabo bonyine bitewe no kumvira amategeko yayo, ahubwo kwari ukugira ngo yigaragarize abatuye isi bose ibibanyujijemo. Kugira ngo uyu mugambi ugerweho byatumye Imana ibategeka kutivanga n’amahanga bari baturanye yasengaga ibigirwamana. AA 248.5
Imana yangaga urunuka gusenga ibigirwamana n’ibyaha byose bijyana nabyo, kandi yategetse ubwoko bwayo kutivanga n’andi mahanga, «ngo bakurikize imigirire yayo, » bityo bibagirwe Imana. Imana yababujije gushyingiranwa n’abasenga ibigirwamana kuko iyo bagira batyo, imitima yabo yari gutandukana nayo. Byari ngombwa icyo gihe nk’uko biri ubu kubera ko abantu b’Imana bakwiriye kuba batunganye, “ntibanduzwe n’iby’isi.” Bagomba gutandukana rwose n’umwuka ugenga isi kubera ko urwanya ukuri n’ubutungane. Ariko Imana ntiyari ifite umugambi w’uko abantu bayo, mu butungane bwabo, batabana n’ab’isi kugira ngo batazabahindura. AA 249.1
Nk’uko umwami wabo ari, abayoboke ba Kristo bo mu bihe byose bagomba kuba umucyo w’isi. Umukiza yaravuze ati : « Muri umucyo w’isi : umudugudu wubatswe mu mpinga y’umusozi ntubasha kwihisha. Ntabakongeza itabaza ngo baritwikirize intonga, ahubwo barishyira ku gitereko cyaryo, rikamurikira abari mu nzu bose » - bishatse kuvuga abari mu isi. Yongeyeho ati : « Abe ari ko umucyo wanyu ubonekera imbere y’abantu, kugira ngo babone imirimo yanyu myiza, bahereko bahimbaze so wo mu ijuru. » (Matayo 5 :14-16). Ibi ni byo Henoki, Nowa, Aburahamu, Yozefu na Mose bakoze. Ibi ni byo Imana yashakaga ko ubwoko bwayo bw’Abisiraheli bukora. AA 249.2
Imitima yabo mibi itizera kandi iyobowe na Satani ni yo yatumye bahisha umucyo wabo aho kuwumurikishiriza amahanga yari abakikije. Uwo mwuka kandi ni wo wabateye gukurikiza imigirire mibi y’abapagani no kwitandukanya n’abandi kubw’ubwirasi nk’aho urukundo n’uburinzi by’Imana byari ibyabo bonyine. AA 249.3
Nk’uko Bibiliya igaragaza amategeko y’uburyo bubiri, amwe ntahinduka kandi ahoraho iteka ryose, mu gihe andi yo yahindukaga kandi akaba ay’igihe gito, ni ko hariho n’amasezerano abiri. Isezerano ry’ubuntu ryahawe umuntu ubwa mbere muri Edeni ubwo yari amaze gucumura maze Imana ikamuha isezerano ko urubyaro rw’umugore ruzamena umutwe w’inzoka. Iryo sezerano ryahaye abantu bose imbabazi ndetse n’ubuntu bw’Imana bufasha kugira ngo mu bihe bizaza abantu babashe kumvira babibashishijwe no kwizera Kristo. Iri sezerano kandi ryabizezaga n’ubugingo buhoraho nibaramuka badateshutse ku kumvira amategeko y’Imana. Uko ni ko abakurambere babonye ibyiringiro by’agakiza. AA 249.4
Iryo sezerano ryongeye kuvugururwa rihabwa Aburahamu ngo: ” [. . . ] mu rubyaro rwawe ni mo amahanga yose yo mu isi azaherwa umugisha.” (Itangiriro 22:18). Iri sezerano ryerekezaga kuri Kristo. Aburahamu yasobanukiwe n’iryo sezerano (soma Abagalatiya 3 :8,16), kandi yizeye ko Kristo ababarira ibyaha. Uko kwizera ni ko kwatumye yitwa umukiranutsi. Isezerano ryahawe Aburahamu na ryo ryakomeje gushimangira ubutware bw’amategeko y’Imana. Uhoraho yabonekeye Aburahamu aramubwira ati: « Ni njye Mana Ishoborabyose; ujye ugendera imbere yanjye, kandi utungane rwose. » (Itangiriro 17 :1). Ubuhamya Imana yatanze bwerekaye umugaragu wayo w’indahemuka bwari ubu ngo: “...kuko Aburahamu yanyumviraga, akitondera ibyo namwihanangirije n’ibyo nategetse n’amategeko yanjye nandikishije n’ayo navuze.” (Itangiriro 26 :5). Uhoraho yabwiye Aburahamu ati: « Kandi nzakomeza isezerano ryanjye nawe n’urubyaro rwawe ruzakurikiraho, rigeze ibihe byose, ribe isezerano rihoraho, kugira ngo nkubere Imana wowe n’urubyaro rwawe ruzakurikiraho. » Itangiriro 17 :7. AA 249.5
Nubwo iri sezerano ryahawe Adamu rikongera guhabwa Aburahamu, ntiryashoboraga guhama bitaragera igihe Kristo yapfiriye. Ryari ryarabayeho kubw’isezerano ry’Imana uhereye igihe itangazo rya mbere ryo gucungurwa ryatangwaga. Ryari ryaremewe kubwo kwizera, nyamara ubwo Kristo yarihamyaga akarishimangira, ryiswe isezerano rishya. Iryo sezerano rishya ryari rishingiye ku mategeko y’Imana, kandi bwari uburyo bwo gutuma abantu bongera guhuza n’ubushake bw’Imana, bagashyirwa aho babasha kumvira amategeko y’Imana. AA 250.1
Irindi sezerano ryitwa isezerano rya “kera” mu Byanditswe Byera ryabaye hagati y’Imana n’Abisiraheli kuri Sinayi, kandi ryahamijwe n’amaraso y’igitambo. Isezerano ryahawe Aburahamu ryahamijwe n’amaraso ya Kristo bityo ryitwa isezerano rya “kabiri” cyangwa “rishya,” kuko amaraso yarihamije yasheshwe nyuma y’amaraso y’isezerano rya mbere. Kuba isezerano rishya ryari rifite agaciro mu gihe cya Aburahamu bigaragarira mu kuba ryarahamijwe n’isezerano ndetse n’indahiro by’Imana — ibyo bikaba ari « ibintu bibiri bidahinduka, ibyo Imana itabasha kubeshyeramo. » Abaheburayo 6 :18. AA 250.2
Ariko se niba isezerano ryahawe Aburahamu ryari rikubiyemo isezerano ryo gucungurwa, kuki kuri Sinayi habayeho irindi sezerano? Mu buretwa bababyemo, Abisiraheli bari baribagiwe Imana ndetse n’amahame y’isezerano ryahawe Aburahamu ku rwego rukomeye. Ubwo Imana yabacunguraga ibakuye mu Misiri, yashakaga kubereka ububasha n’imbabazi byayo, kugira ngo babashe kuyikunda no kuyiringira. Yarabamanuye ibageza ku Nyanja Itukura (aho byasaga ko bidashoboka ko bahacikira Abanyamisiri bari babakurikiye) kugira ngo babashe kubona ko ntacyo bishoboreye, bityo babone uko bakeneye ubufasha bw’Imana. Icyakurikiyeho ni uko yabakijije. Basabwe n’urukundo bakunda Imana kandi barayishima ndetse bagirira icyizere imbaraga yayo ibafasha. Yabihambiriyeho nk’umucunguzi wabo wari ubakuye mu buretwa bw’igihe gito. AA 250.3
Ariko hari hakiri ukuri gukomeye kwagombaga gucengezwa mu ntekerezo zabo. Kubera kuba hagati y’abasenga ibigirwamana kandi basayishije mu bibi, Abisiraheli ntibari bazi neza ubutungane bw’Imana, ntibari bazi uburyo imitima yabo yari yarasabwe n’ibyaha birenze ndetse ntibari bazi ko muri bo ubwabo badashobora kumvira amategeko y’Imana, kandi ntibari banasobanukiwe uko bakeneye Umukiza. Bagombaga kwigishwa ibi byose. AA 250.4
Imana yabagejeje kuri Sinayi ; ibereka ikuzo ryayo ; ibaha amategeko yayo kandi ibasezeranira ko bazagira imigisha myinshi cyane ari uko bumviye. Yarababwiye iti : “None nimunyumvira by’ukuri, mukitondera isezerano ryanjye,...muzambera ubwami bw’abatambyi n’ubwoko bwera.” (Itangiriro 19:5,6). Abantu ntibamenye uko imitima yabo yasabwe n’ibyaha kandi ko badafite Kristo batashobora gukurikiza amategeko y’Imana; bityo bahita bagirana isezerano n’Imana. Biyumvagamo ko bashobora gushyiraho ubutungane bwabo bwite maze baravuga bati : “Ibyo Uwiteka yavuze byose tuzabikora kandi tuzamwumvira.” (Kuva 24:7). Bari bariboneye amategeko atangwa Imana igaragaza ikuzo ryayo mu buryo buteye ubwoba, ndetse bari barahindiye umushyitsi imbere y’umusozi wa Sinayi. Nyamara hashize ibyumweru bike gusa bahise bica isezerano bagiranye n’Imana, maze barunama basenga igishushanyo kiyagijwe. Ntibashoboraga kwiringira ko Imana izabagirira neza binyuze kuri rya sezerano bari bishe ; none ubu ubwo babonaga ubunyacyaha bwabo ndetse n’uko bakeneye imbabazi, byatumye bumva ko bakeneye Umukiza wagaragarijwe mu isezerano ryahawe Aburahamu kandi akagereranywa binyuze mu bitambo. Noneho kubwo kwizera n’urukundo bifatanyije n’Imana yo mucunguzi wabo ubakura mu bubata bw’icyaha. Noneho bari biteguye guha agaciro imigisha y’Isezerano rishya. AA 250.5
Ingingo zari zigize “Isezerano rya kera” zari; ‘Umvira maze ubeho.’ “Maze mbaha amategeko yanjye, mbamenyesha n’amateka yanjye; niyo abeshaho uyakomeje.” (Ezekiyeli 20:11; Abalewi 18:5); ariko “Udasohoza amagambo y’ayo mategeko ngo ayumvire, avumwe.” (Gutegeka kwa Kabiri 27:26). Isezerano rishya” ryo ryari rishingiye ku “masezerano meza kurushaho” ari yo isezerano ryo kubabarirwa ibyaha ndetse n’iry’ubuntu bw’Imana buhindura umutima ukaba mushya kandi budatuma wumvikana n’amahame y’amategeko y’Imana. “Ariko isezerano nzasezerana n’inzu ya Isirayeli hanyumay’iyo minsi ngiri. Ni ko Uwiteka avuga ngo: ‘Nzashyira amategeko yanjye mu nda yabo, kandi mu mitima yabo ni ho nzayandika. . . nzabababarira gukiranirwa kwabo, kandi icyaha cyabo sinzacyibuka ukundi.’” Yeremiya 31:33, 34. AA 251.1
Ya mategeko yanditswe ku bisate by’amabuye ni yo yandikwa mu mutima na Mwuka Muziranenge. Aho kugira ngo twishyirireho ubutungane bwacu ubwacu, twemera ubutungane bwa Kristo. Amaraso ye akuraho ibyaha byacu. Kumvira kwe kwemerwa mu cyimbo cyacu. Bityo umutima wahinduwe mushya na Mwuka Muziranenge uzera “imbuto za Mwuka.” Kubw’ubuntu bwa Kristo, tuzabaho twumvira amategeko y’Imana yanditswe mu mitima yacu. Kubera ko tuzaba dufite Mwuka wa Kristo, tuzagenda nk’uko yagendaga. Abinyujije mu muhanuzi yavuze ibye ati: “Mana yanjye, nishimira gukora ibyo ukunda; ni koko, amategeko yawe ari mu mutima wanjye.” (Zaburi 40:8). Kandi igihe yari kumwe n’abantu yaravuze ati: “Kandi uwantumye turi kumwe; ntuyansize jyenyine, kuko mpora nkora ibyo ashima.” Yohana 8:29. AA 251.2
Intumwa Pawulo yerekana neza isano iri hagati yo kwizera n’amategeko mu isezerano rishya. Aravuga ati: “Nuko rero, ubwo twatsindishirijwe no kwizera, dufite amahoro ku Mana kubw’Umwami wacu Yesu Kristo.” “Mbese none duhinduze ubusa amategeko kwizera? Ntibikabeho! Ahubwo turayakomeza.” “Kuko ibyo amategeko yananiwe gukora kubw’intege nke za kamere yacu,” (ntiyashoboraga gutsindishiriza umuntu kuko umuntu muri kamere ye y’icyaha atashoboraga kubahiriza amategeko), Imana yabisohoje ubwo yatumaga Umwana wayo afite ishusho ya kamere y’ibyaha, kuba igitambo cy’ibyaha, icira ibyaha bya kamera ho iteka; kugira ngo gukiranuka kw’amategeko gusohozwe muri twe, abadakurikiza ibya kamere y’umubiri, ahubwo bakunikize iby’umwuka.” Abaroma 5:1; 3:31; 8:3,4. AA 251.3
Umurimo w’Imana ni umwe mu bihe byose nubwo inzego zitandukanye zo kujya mbere ndetse no kwigaragaza gutandukanye kw’imbaraga yayo kugira ngo imare ubukene bw’abantu mu bihe binyuranye. Uhereye ku isezerano rya mbere ry’ubutumwa bwiza maze ukamanuka ukagera mu bihe by’abakurambere n’Abayuda, ndetse ukageza n’iki gihe, hagiye habaho guhishura buhoro buhoro kw’imigambi y’Imana mu mugambi w’agakiza. Umukiza wagereranywaga binyuze mu migenzo n’imihango byarangaga amategeko ya kiyuda, ni we Mukiza ugaragara mu butumwa bwiza. Ibicu byatwikiraga ishusho ye y’ubumana byareyutse, igihu n’ibicucu biratamuruka, maze Yesu, Umucunguzi w’isi aragaragara. Uwatanze amategeko kuri Sinayi kandi agaha Mose amabwiriza y’amategeko y’imihango, ni na we wabwirije Ikibwirizwa cyo ku Musozi. Amahame akomeye y’urukundo ku Mana, ayo yagaragaje ko ari urufatiro rw’amategeko n’abahanuzi, ni ugusubirwamo gusa kw’ibyo yari yarabwiye Abaheburayo ibinyujije muri Mose igira iti: “Umva, wa bwoko bw’Abisirayeli we; Uwiteka Imana yacu ni we Uwiteka wenyine, ukundishe Uwiteka Imana yawe umutima wawe wose n’ubugingo bwawe bwose n’imbaraga zawe zose.” (Gutegeka kwa kabiri 6:4,5). “Ukunde mugenzi wawe nk’uko wikunda.” (Abalewi 19:18). Muri ibyo bihe byombi, umwigisha ni umwe. Ibyo Imana isaba ni bimwe. Amahame y’ubutegetsi bwayo ni amwe. Byose byakomokaga ku Mana yo “Se w’imicyo, udahinduka, cyangwa ngo agire n’igicucu cyo guhinduka.” Yakobo 1:17. AA 251.4


c: text/html

text:
Si mu Rwanda gusa, ku Isi hose ubushakashatsi bugaragaza ko gatanya zirimo kwiyongera.
Byaboka ko byaba biterwa n’ uko urukundo ari nk’ akarabo gatoha none ejo kagahonga ariko inzobere mu by’ inkundo hari inama eshanu zashyize ahagaragara umugore yakurikiza bikarinda urugo rwe gusenuka.
1.Kunda umugabo wawe
Ntabwo umuntu ashaka umuntu adakunze, gusa birashoboka ko nyuma yo gushyingiranwa hari ibishobora guhinduka bitewe n’ imyitwarire y’ umugabo wawe, gusa urukundo rwihanganira byose, kandi urushako rufite ikirungo kitwa urukundo ntirupfa.
2.Menya kandi wubahirize inshingano zawe
Hejuru yo gukunda umugabo wawe hazaho no kumenya inshingano zawe. Zirimo guha care abana n’ umugabo, kumenya ibibazo bafite no gutanga umusanzu mu kubikemura. Umugabo agushaka adateganya ko ushobora kuzigira ntibindeba ahubwo aba atekereza ko uzuzuza inshingano zawe, nawe akuzuza ize urugo rwanyu rugatera imbere.
3. Irinde gutanga ibisobanuro bidashinga
Umugabo wawe si umutagatifu ku buryo yahora afata imyanzuro myiza. Aho kugira ngo usenye umwanzuro yafashe garagaza impamvu zifatika zituma ubona ko umwanzuro yafashe atari wo mwiza aho kunenga ibyo yakoze. Umugore n’ umugabo bashakana kugira ngo babe abafatanyabikorwa ntabwo bashakanye kugira ngo bahangane.
4. Ba umunyabwenge mu gufuha
Gufuhirana ni kimwe mu bintu bisenya ingo. Gufuha si ikibazo ahubwo ikibazo ni ugufuhira umugabo wawe utabanje gushaka ibimenyetso bigaragaza impamvu zituma umufuhira. Ntuzibeshye ngo uhungabanye urukundo rw’ umugabo wawe wiha ibyo kumufuhira igihe cyose udafite gihamya.
5.Gisha inama inzobere
Birashoboka ko hari aho ushobora kugera ukumva byakurenze, nibyiza ko mbere yo gusenya uganira n’ inzobere mu by’ uruko n’ imibanire bakakugira inama aho kwihuta ufata icyemezo kwaka gatanya.

robotstxt: allowed

filter: keep


text:
Rutsiro: Yatewe inda afite imyaka 15, yashukishijwe icyayi n’umugati
*Abivuga kuriya ariko umusore wamusambanyije yamufashe ku ngufu. N’ubu ntiyahanwe yaratorotse
Ubu ni umukobwa w’imyaka 24, yatewe inda afite imyaka 15, avuga ko yayitewe n’umusore wamuguriye icyayi n’umugati muri resitora. Inda yamuteje ibibazo bikomeye, ava mu ishuri, akagira inama abakobwa kwitondera abasore babashuka kuko hari ubwo babashukisha utuntu duto. Uwamuteye inda yamufashe ku ngufu, ntiyize ahanirwa icyaha yakoze.
Umuseke wageze mu Mirenge inyuranye mu Karere ka Rutsiro, tuganira na bamwe mu bakobwa batewe inda zo mu bwangavu, batubwira ingaruka zabagizeho ku buzima bwabo na nyuma yo kubyara.
Benshi mu bo twaganiriye bavuga ko abaterwa inda zitateganyijwe ari benshi, ndetse ko ari ikibazo gihangayikishije abahatuye.
Mu Murenge wa Boneza, twaganiriye na bamwe mu bakobwa Paroisse ya Kiliziya Gaturika yigisha umwuga wo kudoda bakaba barenga 100.
Inkuru y’umukobwa ubu ufite imyaka 24 irihariye, atuye mu Murenge wa Boneza, Akagari ka Bushaka muri Rutsiro, yatewe inda yiga mu mwaka wa kabiri w’amashuri yisumbuye, igihe yari afite imyaka 15.
Umusore yamushukishije icyayi n’umugati yamuguriye muri resitotora
Avuga ko ubwo yari mu biruhuko yahuye n’umusore baturanye, amusaba ko bajyana akamugurira icyayi, undi aremera.
Icyo gihe imvura yari yaguye, wa musore wamuguriye icyayi amusaba ko baryamana undi arabyanga, umusore akoresha ingufu, (umukobwa avuga ko yatinye gutabaza yanga kwiha rubanda kuko urubyiruko bagendanaga bari kumenya ko yasambanye).
Ati “Iyo ntabaza urubyiruko tugendana no mu rugo bari kumenya ko nasambanye, kubera ko nta kundi naribubigenze ndatuza, nyuma nibwo naje kumenya ko natwaye inda.”
Nyuma yo Gutwara inda? Ibibazo bikomeye birimo no kuva mu ishuri byaramukubise
Umuryango wananiwe kwakira ibyabaye ku mwana wabo, baramurakarira cyane. Yatangiye guhura n’ibibazo ahita ava mu ishuri ndetse abura abo abwira ibibazo bye kuko n’uwo musore yaratorotse.
Avuga ko yatangiye kwitekerezaho uburyo atwaye inda afite imyaka 15 kandi nta babyeyi agira biramugora cyane, aza guhura n’uwari inshuti ya nyina amubwira ko azamufasha gukuramo inda.
Gusa, imiti yo gukuramo inda ymugeze imbere, amubwira ko atakwiyicira umwana kuko azaba inshuti ye kubera ko nta babyeyi, ndetse akaba nta bandi bavukana yagiraga.
Yagize ati “Mu by’ukuri umuryango wange byarabagoye kubyakira barandakarira cyane ntangira guhura n’ibibazo bitandukanye, mva mu ishuri sinarimfite uwa mba hafi ngo angurire n’imyenda y’umwana, nkibaza n’ukuntu nta babyeyi mfite birangora kubyakira.
Umusore wanteye inda yaratorotse cyakora hari marume umwe wabyumvise angurira umwenda wo kwambara n’imyenda y’umwana, kugeza ubu umwana afite imyaka 7 sindasubira mu ishuri.”
Nyuma yo kubyara, umuryango wakiriye ibyamubayeho, bemera ko akomeza kuhaba, ariko ishuri ryo yarivuyemo burundu, ubu Padiri wa Parisse ya Boneza ni we wazanye igitekerezo cyo kwigisha imyuga uyu mukobwa n’abandi bagenzi be bagera ku 100.
Uyu mukobwa twahisemo guhisha amazina ye, kubera ubuzima bwite, agira inama abangavu kwitwararika bakirinda kugwa mu mutego w’ibishuko kuko kenshi biva ku gushaka ibintu batavunikiye nk’uko na we yatwaye inda ashukishijwe utuntu tw’amafuti.
Patrick Maisha
UMUSEKE.RW/Rutsiro


text:
Nitwa Mfuranzima Bruce, navutse kuwa 3 Nyakanga 1990, Sinzi data umbyara nzi mama gusa ari we Murerwa Marie. Navukiye i Burundi, Bujumbura. Nkeka ko ndi umwana wa gatanu (5) kuko mvukana n’abana benshi ntazi umubare.
Amashuri abanza nayize Kacyiru Ecole Primaire de Kacyiru. Amashuri yisumbuye, nayize St Andre.
Aho izina G-Bruce byaturutse :
G-Bruce byaturutse ku izina ry’igifaransa Guy-Homme (byaje gutuma banyita Guillaume) nahawe na nyogokuru riturutse ku muzungu wajyaga aza mu rugo wakoraga mu mushinga wa PAM. Nahisemo kurikoresha nk’izina rindanga mu buhanzi bwanjye gusa nta handi ndikoresheje nko mu byangombwa bindanga cyangwa iby’inzira.
Indirimbo ze n’izo yakoranye n’abandi :
Ubuhanzi nabutangiriye ku ndirimbo yitwa Garuka naririmbiye muri T-Brown, nyuma nza gukurikizaho iyitwa Iminsi, na Twibyinire. Kugeza ubu sinzi aho ziri kuko sinigeze nzitanga haba ku maradiyo n’ahandi hantu kandi nanjye nta n’izo nasigaranye.
Nyuma naje gukora indirimbo nishimiye cyane (kuko yatumye nkundwa kurushaho) yitwa Urukundo. Iyo ndirimbo yatumye abantu benshi bamenya kandi batangira kuntumira by’umwihariko mu bigo by’amashuri. Benshi bagiye bansaba ko najya nigaragaza ngo bambone kugirango ngaragare bamenye kuko n’ubwo bumvaga ibihangano byanjye batari banzi ku isura.
Izindi ndirimbo naje gukora ni Nzaza nakoreye muri F2k nyikorerwa na Davydanko, Nzagukurikira ,n’indi yitwa ‘Nuzuye Ishimwe’ nakorewe na Producer Chris. iyi ndirimbo nayo yarakunzwe cyane kuko ari indirimbo ihimbaza Imana, yewe na n’ubu iracyacurangwa henshi ku maradiyo.
Naririmbye izindi ndirimbo mfatanije n’abandi bahanzi muri zo izakunzwe ni nka Impinduka nakoranye na Ciney, yakozwe na T-Brown muri YCP (Youth Center Production), Hindura Amateka nafatanije na Ciney na Young Grace yakozwe na Producer Lick Lick muri Unlimited, cacanya nakoranye na Manamana yakozwe na Lick Lick muri Unlimited n’izindi.
Mbaze ibihangano byanjye navuga ko kuri ubu mfite indirimbo 6 nzi neza n’izindi nakoranye n’abandi bahanzi zitandukanye.
G-Bruce akomora impano kuri sekuru :
Nta marushanwa n’amwe nigeze nitabira n’ubwo nakunzwe cyane mu gihe gito.
Impano nyikomora kuri sogokuru ubyara mama, wari umutware i bwami akaba n’umucuranzi w’inanga. Nkeka ko ari ho byaturutse kuba umuhanzi. Mama yari umubyinnyi mu bakobwa bahunze muri 1959. Yabyinaga mu makwe.
Bimwe mu bintu bitangaje kuri G-Bruce :
Ndi umwana waranzwe no kugira ubwenge budasanzwe mu ishuri aho kugeza ubu nta wundi mwanya nabaye mu ishuri uretse uwa mbere gusa. Ubu buhanga nabugaragaje no mu buhanzi aho namenye gucuranga Piano bitansabye amasomo menshi.
Nzwiho ko ngeze muri St Andre, nari noherejwe kwiga Imibare n’Ubugenge (Math-Physique) nyuma y’igihembwe kimwe ariko naje guhindura nuko ndagiza umwaka wa kane mba uwa mbere mu ishami ry’indimi.
Natangiriye amashuri abanza mu mwaka wa kabiri, kuko umwarimu wanyigishaga mu rugo yabonaga mfite ubumenyi buhambaye nuko ahitamo ko natangirira muwa kabiri ntize uwa mbere, naho nakuze mba uwa mbere mpembwa ibihembo.
Nakuze nkundwa n’abakobwa cyane nkabipfa n’abahungu benshi ku buryo ku munsi w’amanota benshi bashakaga kunkubita. Na n’ubu niko bikiri nkundwa n’abakobwa benshi.
Imbaraga z’ijwi ryanjye mu mastudio iteka ntirivugwaho rumwe, basanga riruta kure iry’abandi ku buryo ntajya ndirmbira ku ntera imwe n’abandi bahanzi. (Saturation vocale)
Ibindi :
Nashimishijwe no gukandagira ku butaka bw’Amerika ku nshuro yanjye ya mbere mu mwaka wa 2010 mu kwezi kwa Mata. Kubera impamvu z’uburwayi mperuka gukorera ingendo zitandukanye ku mugabane w’u Burayi (mu mujyi wa Abou-Dhabi mu kirwa cya Émirats arabes), ndetse nkanagera no mu bihugu bya Afurika y’i Burasirazuba birimo Kenya, Uganda n’u Burundi.


text:
Umunyamabanga Nshingwabikorwa w’Umurenge wa Cyuve mu karere ka Musanze wari umaze iminsi mu maboko y’abashinzwe umutekano aho akurikiranyweho guteza umutekano muke muri ako karere, ku gicamunsi cyo kuwa Gatanu yishwe arashwe ubwo yageragezaga gutoroka.
Gitifu Alfred Nsengimana watawe muri yombi hamwe n’abandi bantu bagera kuri 14 bakurikiranyweho ibyaha birindwi birimo ubwicanyi, kugambanira igihugu, ubufatanyacyaha mu bikorwa by’iterabwoba, kuba mu mutwe w’ibikorwa by’iterabwoba ugamije guhirika ubutegetsi, guhishira abagizi ba nabi n’ubufatanyacyaha mu bikorwa by’ubwicanyi.
Spt Emmanuel Hitayezu, Umuvugizi wa Polisi y’Igihugu mu Ntara y’Amajyaruguru yemeje amakuru y’uru rupfu, avuga ko Alfred Nsengimana yishwe arashwe n’umucungagereza ubwo yageragezaga gutoroka.
Spt Hitayezu yasobanuye ko ubwo Nsengimana yajyanwaga mu murenge wa Cyuve kwerekana aho yavugaga ko hatabye imbunda, ngo ubwo bendaga kugerayo, yahise yiruka hanyuma umucangagereza arasa hejuru, undi akomeza kwiruka, ageze muri metero zisaga 100, nibwo umucungagereza yamurashe isasu, ahita apfa.
Ubwo yaganiraga n’abagize Inteko Rusange y’Umujyi wa Kigali tariki ya 10 Gicurasi 2014, Minisitiri w’Ubutegetsi bw’Igihugu James Musoni yagize icyo avuga ku bayobozi bagaragara mu bikorwa byo guteza umutekano mucye ndetse bakifatanya n’abanzi b’igihugu. Yagize ati: “Ni ikibazo cy’umururumba, ni ikibazo cy’inda nini no kwikunda”.
Duhereye ku mpamvu Minisitiri Musoni yagaragaje itera abayobozi kujya mu bikorwa bibi, twavuganye na Aime Bosenibamwe, Guverineri w’Intara y’Amajyaruguru tumubaza by’ukuri niba abayobozi, cyane cyane abo mu Ntara y’Amajyaruguru bafite ubuzima bubi bwabatera ibishuko bakajya mu bikorwa bibi. Guverineri w’Intara y’Amajyarugu yunze mu rya Minisitiri Musoni avuga ko ari umuco mubi wo kugira inda nini no kuba bizezwa ibitangaza birimo kuzahabwa imyanya myiza igihugu nigifatwa n’umwanzi n’ibindi. Ati: “Niko bimeze, nta cyo babuze, ni ugushaka byinshi”.
Bosenibamwe yagaragaje bimwe mu byo abanyamabanga nshingwabikorwa b’imirenge bahabwa aheraho avuga ko badakwiriye kugaragaza umururumba. Muri byo yavuze ko bahembwa ibihumbi birenga 500 rimwe na rimwe bikagera no muri 600, ati: “Abanyarwanda uzi bahembwa ayo mafaranga ni bangahe?”
Guverineri Bosenibamwe yongeyeho ko abanyamabanga nshingwabikorwa bahabwa imodoka nshya, ati: “Si buri muntu wese ubona imodoka nshya ivuye mu ruganda”. Guverineri yavuze kandi ko bahabwa amahugurwa n’ibindi bikorwa byinshi bigamije kubongerera ubushobozi mu kazi kabo.
Abajijwe niba haba hari uburangare bwabayeho ku rwego rw’intara n’akarere bituma abayobozi bo mu nzego zo hasi bijandika mu bikorwa by’iterabwoba, yavuze ko nta cyo baba batakorewe. Avuga ko binyuze mu Itorero ryitwa Isonga, abayobozi bahawe amahugurwa ku gukunda igihugu n’izindi nyigisho zose zibibutsa inshingano zabo.
Guverineri Bosenibamwe avuga ko n’ubwo nta wamenya ikiri mu mutima w’umuntu, afite icyizere ko nta muyobozi uzongera kujya mu bikorwa byo guhungabanya umutekano w’igihugu.
Ubwo abageraga kuri 15 bagezwaga imbere y’ubutabera mu Rukiko rwa Musanze kuwa Kabiri tariki ya 24 Werurwe 2014, Alfred Nsengimana yemereye ubucamanza ko hari umuvandimwe we wamusabye gukorana na FDLR akabyanga ahubwo ngo amwemerera ko azabafasha mu bundi buryo. N’ubwo yahakanye gukorana n’uyu mutwe ukorera mu mashyamba ya Congo aho bamwe mu bawurimo basize bahekuye u Rwanda muri jenoside yo muri Mata 1994, Nsengimana yemereye ubutabera ko yakingiye ikibaba abavandimwe be mu bikorwa byo gutera ibisasu.
Bimwe mu bimenyetso ubushinjacyaha bwagenderagaho bumushinjaga gukorana na FDLR harimo kuba urwandiko rwe rw’inzira rugaragaza ko akunda kugirira ingendo muri Repubulika Iharanira Demokarasi ya Congo ndetse na Uganda.
Muri Mutarama uyu mwaka nibwo ibikorwa by’iterabwoba byagaragaye cyane mu Karere ka Musanze aho mu rugo rw’Umuyobozi w’Akarere ka Musanze hatewe igisusu kigahitana umwana w’igitambambuga naho ikindi giterwa mu mujyi gikomeretsa abantu.
Foto: Izuba Rirashe


text:
Ubuzima
U Rwanda Rwiteze Ubwiyongere Bukomeye Bw’Ibibazo Byo Mu Mutwe
Umunyamabanga wa Leta muri Minisiteri y’Ubuzima Dr Mpunga Tharcisse yavuze ko ibibazo biterwa n’icyorezo cya COVID-19 byiyongereye ku ihungabana Abanyarwanda bakomora ku mateka ya Jenoside yakorewe Abatutsi, ku buryo hari impungenge ko abantu bazagana amavuriro kubera ibibazo byo mu mutwe bazaba benshi mu gihe kiri imbere .
Kuri iki Cyumweru u Rwanda rwifatanyije n’isi yose mu kwizihiza umunsi mpuzamahanga wahariwe kwita ku buzima bwo mu mutwe, wizihizwa buri mwaka ku itariki ya 10 Ukwakira.
Muri uyu mwaka wizihijwe ku nsanganyamatsiko igira iti “Hari icyizere nyuma yo kugira ikibazo cyo mu mutwe.”
Impuguke ku bibazo by’ubuzima bwo mu mutwe zivuga ko nubwo bitica, bitera imyitwarire ishyira ubuzima mu kaga, umuntu akaba yahohoterwa, akiyahura, akishora mu biyobyabwenge, imibonano mpuzabitsina idakingiye n’ibindi.
Ubushakashatsi buheruka kugaragaza ko Abanyarwanda 20.5% bagendana n’ibibazo by’ubuzima bwo mu mutwe. Agahinda gakabije kihariye 11.9%, guhangayika ni 8.6% naho ihungabana riterwa n’ibihe bikomeye umuntu yanyuzemo ryihariye 3.6%.
Dr Mpunga yavugiye kuri televiziyo y’igihugu ko bigoye ko wavuga mu buryo ntakuka ngo ikibazo mu Rwanda gihagaze gutya, “kuko hari ingero nyinshi zigaragaza ko hari ibyo tutarasobanukirwa cyangwa tutarashobora gukusanya amakuru yabyo.”
Yavuze ko hari abafite uburwayi bativuza kubera gutereranwa n’imiryango yabo, nubwo hari intambwe igenda iterwa uko abahanga mu by’ubuzima bwo mu mutwe bagenda begerezwa amavuriro atandukanye.
Ibyo bikajyana na gahunda Minisiteri y’Ubuzima yafatanyijemo na Minisiteri y’Uburezi, yo kwigisha ibijyanye n’ubuzima bwo mu mutwe bahereye mu mashuri abanza no kubasuzuma kugira ngo hamenyekane ibibazo bafite bijyanye n’ihungabana cyangwa uburwayi bwo mu mutwe.
Yakomeje ati “Ibihe rero byarushijeho kuba bibi kubera COVID-19, murabizi ko tumaze imyaka ibiri ubuzima busa n’ubwahagaze, byagize ingaruka ku bantu benshi ku isi yose ariko n’iwacu, abantu benshi batakaje akazi, bahagaritse imirimo yabo, babuze ubwinyagamburiro, bararwaje, bapfushije abantu, abantu barahangayitse cyane.”
Yavuze ko mu ndwara zibangamiye ubuzima bwo mu mutwe harimo agahinda gakabije, kwiheba kubera guhangayikishwa n’ahazaza n’ibindi.
Dr Mpunga yakomeje ati “Ubu rero turateganya ko mu minsi iri imbere ari bwo tuzabona n’ingaruka zikomeye cyane z’abantu bagiye bagirwaho n’ingaruka za COVID cyangwa se n’ibi bihe twagiye ducamo bigoye, nabyo tugateganya ko tuzagira umubare w’abantu benshi bafite icyo kibazo, bazagenda bagana n’amavuriro.”
Yavuze ko mu Rwanda ibyo byiyongera ku bikomere Abanyarwanda basigiwe na Jenoside yakorewe Abatutsi, imaze imyaka 27 gusa ibaye.
Ati “Abantu benshi barahungabanye, bagize ibikomere bikomeye cyane. Ibyo byose rero tubana nabyo, turi kumwe nabyo, urumva ko ikibazo ni kirekire mu Rwanda.”
Dr. Yvonne Kayiteshonga uyobora ishami ry’ubuzima bwo mu mutwe mu kigo cy’igihugu cy’ubuzima (RBC), yavuze ko hari indwara zo mu mutwe abantu bamenya ko bafite n’izindi batamenya.
Ati “Ushobora kumva ubabaye, ukumva udashaka kubona abantu, nta we ushaka kuvugisha, ugatangira kwiheba, ibyo urabyumva. Hakaba n’igihe noneho byakomeye ukaba utabimenya.”
Yavuze ko indwara zo mu mutwe zinabuza umuntu gushaka ubufasha, ari nayo mpamvu aba akeneye undi umuba hafi ngo amutege amatwi, byaba ngobwa akamugeza kwa muganga.
Yakomeje ati “Ubuzima bwiza bwo mu mutwe ni ukubaho mu muryango, utekanye, ku kazi, ukabaho neza ku ishuri, mu muryango, mu muhanda, ubuzima bwo mu mutwe buba hose kandi aho ngaho ni naho ibibazo bivukira.”
Dr Kayiteshonga yavuze ko bimwe mu bimenyetso by’ibibazo byo mu mutwe harimo kuba umuntu yagira ubwoba, umutima uhagaze n’ibindi.
Yakomeje ati “Hakaba n’ibyo kumva amajwi agutegeka nko kujya kwiyahura cyangwa kujya gutema umuntu runaka, hari n’amajwi cyangwa ibyiyumviro bikuzamo ukumva wabaye Papa, wabaye Yesu, ufite ubutumwa bwo gukiza Isi, ukumva udashobora gusinzira kuko ni wowe urinze umutekano w’isi yose. Bica aho twumvira, twumvisha amatwi, twumva ku mubiri wacu cyangwa se tunukirwa, mu kumva ibyo abandi batumva…”
Yavuze ko inkuru nziza ari uko ibyo bimenyetso byose bivurwa kandi umuntu agakira, iyo yihutiye kwivuza.
Dr André Rusanganwa ukora mu Ishami ry’Umuryango w’Abibumbye ryita ku Buzima (WHO), yavuze ko ikibazo cy’ubuzima bwo mu mutwe gihangayikishije, kuko hafi buri mwaka abantu miliyari 1 bahura nacyo.
Muri abo ngo benshi bahura n’ihungabana, agahinda kenshi no guhangayika.
Mu rubyiruko ngo ni ho ikibazo gitangira kugaragarira, nyamara ntikivurwe hakiri kare.
Yakomeje ati “Dukurikirje imibare y’abantu bahura n’indwara zo mu mutwe, bihombya isi yose miliyari $1000 buri mwaka. Abicwa no kwiyahura ni 800,000 ku mwaka, muri abo abenshi ni urubyiruko n’abagabo cyane cyane.”
Dr Mpunga yasabye ko abantu bagira umutima wo gufasha, babona umuntu ufite ikibazo cy’ubuzima bwo mu mutwe bakihutira kumufasha no kumushakira ubutabazi.
Ibyo ngo bikajyana n’uko ibyo bibazo bivurwa, nyamara iyo bititaweho bigira ingaruka nyinshi haba ku wahuye nabyo no ku muryango mugari muri rusange.


text:
Benshi mwagiye mukunda umuvugabutumwa ,Billy Graham , kubera inyigisho ze ndetse nibitabo bitandukanye yagiye yandika .
Uyu munsi twifuje kubagezaho amateka ye . Billy Graham yari umubwirizabutumwa bwiza w’Umunyamerika wavukiye ahitwa i Charlotte, Carolina y’amajyaruguru ku itariki 7 Ugushyingo, 1918.
Billy Graham yari imfura mu bana bane babyawe na William na Morrow Graham. Mu gihe yari umwana nta wiyumvishaga ko azabwiriza abantu barenga milliyoni 215 mu bihugu 185 ku isi yose hatabariwemo abo yabwirije binyuze mu ma radiyo na televiziyo.
Ku myaka 16 gusa, Billy Graham ni bwo yatangiye kwitabira inama z’ububyutse zayoborwaga na Mordecai Ham.
Arangije amashuri yisumbuye, Graham yabanje kujya mu ishuri rya Gikristu, Bob Jones ariko nyuma y’igihe gito ahita ahindura ishuri ajya mu ishuri rya Bibiliya ahitwa Florida, ari naho yimikiwe mu 1939.
Arangije mu ishuri rya Florida, Graham yakomereje muri Kaminuza ya Wheaton ari na ho yahuriye n’uwo baje kurushinga, Ruth McCue Bell.
Graham yabaye umushumba w’Itorero rya mbere ry’aba Baptiste igihe gito maze ahita ajya mu muryango Youth for Christ, umuryango w’ababwirizabutumwa b’abamisiyoneri bigishaga abakiri bato ubutumwa bwiza .
Mu 1948, yavuye muri uyu muryango kugira ngo abone uko yamara igihe kinini abwiriza ubutumwa bwiza. Mu rwego rwo gukwirakwiza ubutumwa bwiza, Billy Graham n’abo bafatanyaga bashinze umuryango Billy Graham Evangelistic Association (BGEA) ndetse Graham atangira kunyuza zimwe mu nyigisho ze ku ma radiyo na televiziyo.
Uko yagendaga aterimbere, BGEA yagiye ifungura amashami mu bindi bihugu ndetse inatangira gukora ama cassettes, kwandika ibitabo, n’ ama filimi. BGEA kandi yagiye yitabira ubutumire butandukanye bagiye bahabwa aho batangaga inyigisho ahantu henshi hatandukanye ndetse benshi bagenda bakira agakiza.
Billy Graham yanditse ibitabo byinshi cyane aho twavugamo nka Angels: God’s Secret Agents (1975), How to be Born Again (1979), Death and the Life After (1994) and The Journey: Living by Faith in an Uncertain World (2006).Mu mwaka wa 1992 Billy Graham yasanganywe indwara ifata ubwonko yitwa hydrocephalus mu rurimi rw’icyongereza, ari nabwo yahise yegurira ubuyobozi bwa BGEA umuhungu we, William Franklin Graham.
Umuryango witwa Gallup watangaje ko Bill Graham ari mu bagabo 10 bakunzwe kandi bubashywe cyane ku isi. Billy Graham ni umuntu benshi bafataga nk’icyitegererezo kubera umurava yagaragazaga mu murimo w’Imana.
Amwe mu magambo Billy Graham yagiye avuga ashobora guhindura ubuzima bwawe:
Imana yaduhaye ibiganza bibiri: kimwe cyo kwakira ikindi cyo gutanga.”
Ibyiringiro by’amahoro adashira ni Yesu Kristo gusa.”Mu minsi ishize, umuntu yambajije niba ntatekereza ko Imana yakoze ibidakwiriye, yemera ko ndwara iyi ndwara y’ubwonko kandi narayikoreye ndi umwizerwa. Namusubije ko atari uko mbibona.
Umubabaro ni kimwe mu bigize ubuzima bw’umuntu kandi utugeraho twese. Icyangombwa ni ukuntu twitwara iyo umubabaro uje Hari abahita bava ku Mana mu burakari bwinshi cyangwa se kurushaho kuyegera mu kwizera no kudatinya.”
Kwemeza umuntu ni inshingano y’Umwuka Wera, guca imanza bikaba inshingano ireba Imana ariko njye inshingano yanjye ni ugukunda.”
Amarira umuntu yiririra ni ikimenyetso cy’intege nke ariko amarira umuntu aririra abandi ni ikimenyetso cy’imbaraga.”
Sindi kujya mw’ Ijuru nk’umuntu wabwirije benshi ubutumwa bwiza cyangwa nk’umuntu wasomye Bibiliya cyane ahubwo ngana mw’ Ijuru meze nka cya gisambo cyavuze ku munota wa nyuma kiti, “Mwami unyibuke.”
Umuvugabutumwa mpuzamahanga William Franklin Graham Jr. KBE uzwi cyane nka Billy Graham yitabye Imana ku myaka 99 y’amavuko. Ku taliki ya 21Gashyantare 2018 nibwo uyu mukozi w’Imana yashizemo umwuka.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Yavukiye mu Mujyi wa Kigali, Akarere ka Nyarugenge, Umurenge wa Nyakabanda, ku itariki ya 3 Gashyantare 1973. Arubatse afite umugabo n’abana bane (Umuhungu umwe n’abakobwa batatu).
Ni imfura akaba na bucura mu muryango avukamo. Yarerewe mu rukundo arateteshwa, ahabwa uburere n’igitsure aribyo akesha uburere afite kandi yishimira kugeza ubu.
Igihe n’uko yinjiye mu itangazamakuru
Yakunze itangazamakuru ari umwana muto kuburyo afite imyaka itanu, yavugaga ko azaba Umunyamakuru kandi yifuzaga kuzaba nk’umunyamakuru witwaga Nganyira Victoire wakoraga ikiganiro cy’abana kuri radio Rwanda.
Izo nzozi ze yarazikuranye kandi yishimira ko yazikabije, ubwo yinjiraga mu mwuga mu kwezi kwa mbere umwaka wa 2010. Yawutangiriye muri RBA Ex-ORINFOR aho yakoraga ikiganiro cy’abana. Yakoraga n’ibindi biganiro bitandukanye nka Bite mu mashuri, Urukundo rufite intego kuri Magic fm na Kubaza bitera kumenya bya Radio na Televiziyo by’URwanda.
Guhera ku itariki 3 Werurwe 2014 kugeza ubu yakomereje Umwuga w’itangazamakuru kuri KT Radio, Radio ya Kigali today. Aha, yatangiye akora ibiganiro binyuranye nka KT Bambino, Uburezi n’uburere, Sigasira ubuzima, n’Inzira y’urukundo.
Iki cya nyuma ubu nicyo cyahinduriwe izina cyitwa Love Corner.
Ibimushimisha mu buzima
- Akunda Gusenga, akunda abantu, by’umwihariko abana.
- Akunda Muzika, gusoma, Gim Tonic no gusimbuka umugozi.


text:
Abantu benshi bakunda kuba barya inyama kenshi cyane gashoboka, nyamara ntibaziko kurya inyama nyinshi bishobora kugira bimwe byangiza mubuzima bwabo.
Nkuko tubikesha urubuga rwa Reader’s Digest rutubwira ko hari ibintu bitandukunye bishobora kukubaho kandi bikakugiraho ingaruka mbi igihe wariye inyama nyinshi.
1.Kugira ibitotsi cyane
Intungamubiri zikenerwa kenshi mu mubiri, gusa biba byiza iyo utarengeje urugero rw’izo wakabaye ufata, rero ushobora gutangazwa nuko ugira ibitotsi burikanya bitewe no kurya inyama nyinshi. Ibi bishobora kutakubaho ako kanya ukimara kuzirya gusa uko uzirya kenshi niko bigenda byangiza ubwonko bwawe bityo bukarushaho kunanirwa.
Passerrello umuhanga mu byerekeye imirire yavuzeko byaba byiza inyama zitagizwe ikiribwa cya buri munsi ahubwo zikaribwa gake gashoboka kuko bitagenze gutyo ubwonko bw’umuntu bwageraho bukananirwa cyane.
- Byangiza uruhu n’umusatsi wawe
Mugihe wirinze kurya inyama nyinshi, hari amahirwe menshi uba uri guha izindi ntungamubiri kuba zagira icyo zigufasha. Vitamin C iboneka kenshi cyane mu nyama ariko bikaba byiza iyo umenye urugero rw’inyama ugomba gufata, rero iyo urya inyama cyane bishobara kwangiza uruhu n’umusatsi wawe.
Vitamin C igira akamaro kanini ku ruhu,umusatsi,inzara,amagufa nibindi byinshi, iriko iyo yiganje cyane mu mubiri wawe bishobora gutuma habaho impinduka itari nziza.Umuhanga Jenna Braddock mu by’intungamubiri,yavuzeko kurya inyama nyinshi bitera ikibazo cyo gupfuka umusatsi cyane kandi ugasanga n’uruhu rugenda rusaza imburagihe.
- Bishobora kuba impamvu yo kurwaragurika
Vitamin C ntago uzayisanga ku ruhu rwawe gusa, kuko hari ni zindi ngingo ibonekamo. Ushobora guhora wumva ufite imbeho, ukumva umubiri unaniwe nyamara twabonyeko inyama nyinshi zitera umunaniro.Gusa biba byiza ko mu kimbo cyo kurya inyama cyane ahubwo wajya ufata imbuto kenshi gashoboka kuko nazo zikungahaye kuri vitamin C, kandi nanone uyisanga no mu mboga zigiye zitandukanye.
- Bishobora gutuma wituma bigoranye(constipation)
Ntago inyama zigira intungamubiri zose ,urugero nk’ubutare nkuko wazisanga mu mbuto no muboga . Constipation nicyo kimenyetso cyambere kigaragaza ko nta butare cyangwa se fiber mu rurimi rw’icyongereza ufite mu mubiri.
Umuhanga Braddock yakomeje avuga ko biba byiza gukomeza urya imbuto kurusha uko wafata inyama nyinshi kuko inyama ni kimwe mubitera constipation. Rero mu mbuto no mu mboga niho wasanga iyo ntumgamubiri y’ubutare.
Inyama ni kiribwa gikundwa n’abantu benshi ku buryo kubwira abantu ko zifite icyo zangiza mu mubiri wa muntu biragora ko yabyumva bimwiroheye, nyamara kurya inyama byakamenyero bikagera nubwo urya nyinshi sibyiza.


text:
Kuri iki Cyumweru, Perezida Kagame na Madamu bahuye n’abana bato basaga 200 baturutse mu turere twose tw’igihugu, mu gikorwa ngarukamwaka gihuza abana n’abayobozi bakuru b’Igihugu hagamijwe kubifuriza iminsi mikuru myiza ya Noheli n’Ubunani.
Ni ibirori byaranzwe n’imikino inyuranye y’abana, harimo abagaragaje ubuhanga mu kuvuga amazina y’inka, imivugo, kubyina, n’indi mikino yagenewe gufasha abana kwidagadura no gusabana.
Perezida Kagame yashimye Unity Club yateguye iyi gahunda, avuga ko ari ikimenyetso cy’uko bashaka kuzirikana aba bana, kugira ngo uburere babona mu mashuri no mu ngo, buhabwe umwanya hamwe n’umuco w’Abanyarwanda.
Ati “Birashimishije kubona abana bato nk’abangaba bahoze bivuga, bakora byinshi, muri iki gihe ndetse abenshi batazi cyangwa batashobora, n’abakuru muri twe. Imivugo, kwivuga, kuririmbira inka… ntabwo ari benshi babishobora ariko ni umuco wacu. Kubona rero abana b’imyaka 8, 10, bashobora kujya imbere yacu bakadukorera ibi birori, nagira ngo mbashimire.’’
Yasabye ababyeyi gukomeza guteza umuco imbere, uburere bwiza, abana bagakurira mu mashuri ariko ubumenyi bwiza bukaba ubushingira ku muco. Perezida Kagame yavuze ko bahuye n’abana ngo babifurize gusoza neza umwaka wa 2016 no gutangira neza umushya wa 2017, bakabigiramo amahirwe yaba abana ubwabo, ababyeyi n’abarimu.
Ati “Twagira ngo tubonereho uyu mwanya tubifurize ibihe byiza, ubuzima bwiza, tunabifuriza ko mwakomeza akazi keza, kurera neza ni ukubaka igihugu. Igihugu cyacu gikomeze kigire uburezi bwiza, kibe igihugu gitera imbere mu majyambere y’igihe tugezemo, ariko dukomeze dushingire kucyo turi cyo, ku muco wacu duhereye ku bana.’’
“Dukomeze tubashyiremo kwizera, kumva ko mu gihe kiri imbere aho bazaba bafite uruhare runini, bishoboka, kandi aribo bazageza igihugu ibyo byiza byose bishoboka, mu bihe biri imbere.”
Perezida Kagame yasabye aba bana kugeza ubu butumwa ku bandi bana batitabiriye iki gikorwa, ndetse hari n’ubwo hazabaho igihe cyo kubasanga aho bari.
Ati “Bana rero mwese muri hano, abahungu, abakobwa, ndabashimiye cyane kandi ndagira ngo mbabwire ko uyu mwanya twawuhaye n’agaciro kawo, mukomereze aho, ubwo aho mugana naho igihugu kibatezeho byinshi, mukomeze mugire ubuzima bwiza.’’
Abatanyurwa bategereje iki…
Umwana uhagarariye abandi ku rwego rw’igihugu, Uwase Hirwa Honorine, yafashwe n’ikiniga ubwo yashimiraga Perezida Kagame ibyo adahwema gukorera Abanyarwanda n’abana by’umwihariko, yibaza icyo abanenga imiyoborere y’u Rwanda bashingiraho.
Ati “Gukurira mu Rwanda rufite umutekano, u Rwanda rufite urukundo, tugakurira mu Rwanda ruturinze, rurinda ababyeyi guhohoterwa, rurinda abana rukabaha agaciro ndetse n’uburenganzira bwabo, ruha ijambo buri wese mu rugero rwose, none n’abana tukaba dufite inteko yacu, ni iki cyatuma tudashima?’’
Yavuze ko kuba abana bose bafite uburere, bajya mu mashuri kandi abakoze neza bagashimirwa binyuze muri Imbuto Foundation, atumva impamvu yatuma badashima.
Uyu munsi mukuru ngarukamwaka uhuza abana bari hagati y’imyaka 7 na 12 mu gihe cy’iminsi mikuru, baturuka mu turere twose tw’igihugu, basanzwe bahura na Madamu Jeannette Kagame ariko uyu munsi wabaye umwihariko bahura na Perezida Kagame.
Abo bana baturuka mu turere basabana n’ab’abakozi bo mu Biro by’Umukuru w’Igihugu, Imbuto Foundation na Unity Club ihuza abari n’abahoze muri guiverinoma. Batoranywa harebwe uko bitwaye mu ishuri hakazirikanwa n’abo mu miryango itishoboye cyangwa abafite ubumuga bwihariye.
Ngabo Cedric uturuka mu karere ka Kicukiro wiga muwa Gatandatu ku Ishuri ribanza ry’Umubano, yavuze ko yashimishijwe no “kubonana na Perezida kuko ni ubwa mbere namubona. Nari nsanzwe mubona kuri televiziyo, ariko nyine uko namubonaga ntabwo yahindutse.’’


text:
Ras Bertin yakanguriye abana bavuye mu ishuri kurisubiramo
Yanditswe na admin
Mudacyahwa Bertin uzwi nka Ras Bertin bakunda kwita “Inshuti y’abana”, umuhanzi uririmba mu njyana ya Reggae ku ya 24 Ukuboza 2018 mu mujyi wa Muhanga yakoze igikorwa cyo gusangira n’abana barimo n’abavuye mu ishuri abashishikariza gusubira mu ishuri.
Aganira n’Imvaho Nshya Ras Bertin yavuze ko icyo gikorwa cyitabiriwe n’abana bamwe baba ku mihanda n’abandi bari baturutse mu ngo zitandukanye basanzwe biga.
Yagize ati “Ni igikorwa twateguye cyahuje abana bamwe baba ku mihanda n’abandi baba iwabo biga. Abana biga baganirije abo baba ku muhanda bababwira ibyiza byo gusubira mu ishuri kandi natwe twarabaganirije”.
Bamwe mu bana baba ku mihanda kandi yavuze ko batangaje ko impamvu bavuye mu miryango yabo byatewe n’amakimbirane aba mu miryango baturukamo.
Nyuma yo kuganirizwa banabazwa ibibazo n’urubyiruko rubarizwa mu Cyizere Group bari abafatanyabikorwa, Ras Bertin yavuze ko abo bana bagaragaje umuhate wo gusubira mu ishuri.
Abasubije ibibazo neza, Ras Bertin yavuze ko bagenewe ibihembo ngo kandi abana bose uko bari 102 baganirijwe ku bubi bw’ibiyobyabwenge no ku cyorezo cya SIDA.
Icyizere Group, Ras Bertin yavuze ari Umuryango w’urubyiruko ugamije kurushaho guteza imbere igihugu no kwiyubakira ejo heza hazaza.
Igikorwa bakoze kandi yavuze ko yari mu rwego rwo kwishimana n’abana ku munsi mukuru wa Noheli.
Ubuhanzi bwe avuga ko kandi bwibanda ku kuririmba ku mahoro no ku burenganzira bw’abana muri rusange.
Zimwe mu ndirimbo za Ras Bertin harimo iyitwa “Bazanyibuka”, “Abo bana”, “Ntibikwiye” n’izindi.
NDAMYIROKOYE FRANÇOIS


text:
Joris Peace uzwi ku izina rya Peace, yatangiye umuziki muri 2007. Ni umusore w’imyaka 20 akaba azuzuza imyaka 21 mu kwezi kwa 10 k’uyu mwaka kuko yavutse ku itariki 1.10.1991. Peace amaze kugira indirimbo esheshatu arizo Mpamagara, nakoze iki, iherezo, mbwira, nguhisemo. Zose zikaba zarakozwe na Nicolas Nic akiri muri Bridge uretse Mbwira yakozwe na T-Brown kuri maison des jeunes.
Ubwo twaganiraga tumusanze muri Narrow Road tariki 9.3.2012 arimo akorera indirimbo kwa Nicolas Nic, yatubwiye ko ikintu cya mbere akunda mubyo kurya ari imyumbati. Yagize ati : « Kuri njye imyumbati niyo iza kumwanya wa mbere mu bintu byose nkunda!hagakurikiraho ifiriti. » Naho mubyo kunywa, ngo yikundira fanta Citron ikonje. Mubuzima busanzwe kandi ngo yikundira amahoro.
Peace n’ubwo yikundira cyane imyumbati, Muzika nayo ayikunda cyane. Twamubajije kugeza ubu ikintu muzika yaba yaramumariye, adusubiza agira ati : « Umuziki wanjye watumye abantu benshi bamenya ariko kubyo kwiteza imbere ntacyo wari wangezaho. Gusa ndawukunda cyane!”
Kuri ubu afite gahunda ndende yo gukorana ingufu. Uwo munsi twasanze yari yaje gukora indirimbo ye nshya yise Nduwawe, yaduhishuriye impamvu yahisemo kuyita Nduwawe. Yagize ati : « Abantu benshi bakunda kugira inshuti ugasanga barabihisha, rimwe na rimwe undi muntu utazi iby’ubwo bucuti bwabo akaba yamukunda ugasanga abantu baramureba nabi kandi aribo banze kubigaragaza. Kurundi ruhande hariho n’abantu bakundana ugasanga umwe afite isoni cyangwa se ipfunwe ryo kugaragaza ko akunda kanaka. Aha muri iyi ndirimbo njye nasabaga umukobwa ngo nagaragaze ukuri ko ndi uwe. »
Twifuje kumenya niba ibyo aririmba muri iyi ndirimbo ari ibyamubayeho we n’incuti ye (True story) atubwira ko atari ibyamubayeho. Yagize ati : « Ntabwo ari true story ni inspiration yaje gutya, akenshi nkora indirimbo zitari true story. »
afite kandi gahunda yo gukorana na Nicolas Nic bagakora alubumu, ibi akabifatanya no gushaka gukora amashusho y’indirimbo (clips) ze yamaze gusohora. Yadutangarije ko ibyumweru bibiri bitazashira atarakora amashusho y’indirimbo nibura imwe aho ateganya gukorana na Arnold film. Ikindi ngo uko azahera kuri iyi ndirimbo ye nshyashya “Nduwawe” akazabona gukurikizaho izindi.
Yanadutangarije ko kugeza ubu nta mujyanama (manager) afite ariko ko byinshi abifashwamo na Nicolas Nic ari nawe producer we.
Umuhanzi Peace, yarangirije amashuri yisumbuye mu kigo cya Don Bosco i Kabarondo mu Ntara y’i Burasirazuba aho yigaga mu ishami rya HEG.
Reba Video
Urukundo
Abahanzi Nyarwanda: Umuhanzi Joris Peace
at 03:11
Labels: abahanzi nyarwanda, ibyamamare


text:
Ubuvuzi buganisha ku murimo ngiro bwitezweho umusaruro
Yanditswe na admin
Kaminuza y’u Rwanda, Ishami ry’ubuvuzi n’ubumenyi mu by’ubuzima, itangaza ko kuba Leta y’u Rwanda yaremeye ko higishwa ubuvuzi bushingiye ku kwigisha umurimo ngiro ku bantu bafite ubumuga n’ubundi burwayi bubabuza kugira icyo bakora bizatanga umusaruro.
Ubwo hizihizwaga umunsi mpuzamahanga w’Uburezi bw’ubuvuzi ku murimo ngiro (Occupational therapy) bamwe mu bafite aho bahurira n’aya masomo barimo ubuyobozi bwa kaminuza ishami ry’ubuvuzi, abanyeshuri ndetse n’abafatanyabikorwa babo, batangaje ko ubu burezi buramutse bushyizwemo imbaraga byafasha abarwayi benshi bafite ikibazo cyo kutagira icyo bakora.
Bamwe mu bafite aho bahurira n’iri Shami ry’uburezi rishya batangaza ko hakiri imbogamizi zishingiye ku barimu bake ndetse no kuba abantu benshi bataramenya iby’ubu buvuzi.
Agaruka ku mbogamizi zikiri mu myigishirize y’aya masomo, Dr Kagwiza Jeanne uyobora Ishami ry’ubuvuzi n’ubumenyi mu by’ubuzima, yagize ati “Aya masomo atangira nta muntu n’umwe wayize twari dufite mu gihugu, ibyo byatumye no kubona abarimu na n’ubu bikiri imbogamizi uretse ko dufite abafatanyabikorwa batwoherereza abarimu”.
Nk’uko byasobanuwe n’Umuyobozi w’ishyirahamwe rihuriwemo n’abiga aya masomo, abarimu bayigisha abaganga ndetse n’abandi bafite aho bahuriye n’ubuvuzi bukeneye kwigisha umurwayi umurimo ngiro (RWOTA), Murebwayire Epiphanie, yavuze ko kwigisha aya masomo bifite akamaro kanini.
Yagize ati “Abarwayi bakeneye gufashwa barahari, ni ubuvuzi bukenewe n’umuntu wese yaba umusaza cyangwa umwana, yaba ufite ubumuga runaka cyangwa n’urwaye mu bundi buryo nko mu mutwe.
Bamwigisha kwikorera imirimo mike ishoboka kugira ngo atabera umutwaro abamurwaza, nk’urwaye umugongo cyangwa uwacitse amaboko yose akaba yabasha nko kwigaburira cyangwa bakamwigisha uko yakwitwara mu kagare k’abafite ubumuga.”
Bamwe mu barwayi bavujwe muri ubu buryo bavuga ko bwababereye ingirakamaro. Umutoni Samila yagize ati “Ubu buvuzi bwanyigishije uko nakwikarabya kuko nari ndwaye ‘pararize’ igihande cyose, banyigishije kumesa imyenda mike, ikindi k’ingenzi bamfashije kumva ko nshobora gusubira kwiga none ubu ndiga nta kibazo”.
Ubu burezi bwemejwe na Guverinoma y’u Rwanda ku wa 16 Ukuboza 2014, bimwe mu byahereweho hemezwa ko aya masomo atangira gutangwa mu Rwanda harimo gufasha Abanyarwanda batandukanye bafite ubumuga ndetse no kuba ari amasomo yigwa n’ahandi hose ku isi.
Ku rwego rw’isi u Rwanda rwemejwe nk’igihugu kigisha aya masomo mu 2015 ruhita rwinjira mu ishyirahamwe mpuzamahanga ry’abigisha aya masomo.
Kugeza ubu mu Rwanda hose habarurwa abaganga bo mu buvuzi bw’umurimo ngiro batanu gusa nabo bakaba barimo Abanyarwanda babiri, icyakora mu mwaka utaha biteganyijwe ko Kaminuza y’u Rwanda izasohora abandi baganga 14, intego nyamukuru ikaba ari uko byibuza muri buri bitaro by’akarere haboneka abo baganga babiri.
NIYONSENGA SCHADRACK


text:
Imibereho Y'Abaturage
Ibikoresho Byo Kubakira Umusaza Nyagashotsi ‘Wabaye Inyenzi’ Byahageze
Umusaza Nyagashotsi Epimaque yigeze kuba umurwanyi mu bitwaga Inyenzi ndetse ngo yafatanyije n’abarwanyaga Hitler mu Ntambara ya Kabiri y’Isi. Ubu afite imyaka 101.
Uyu musaza atuye mu Mudugudu wa Kamamesa, mu Kagari ka Ndatemwa mu Karere ka Gatsibo. Iwe abana n’abuzukuru be babiri b’abakobwa.
Bamwe mu bahungu be bagize uruhare mu kubohora u Rwanda. Nyuma y’uko atahutse akabaho nabi kandi yarakoreye u Rwanda, aherutse gusaba Perezida Kagame kumusazisha neza, agasazira mu nzu ikomeye kandi afite afite inka zimukamirwa.
Ikifuzo cye ubu kigiye kugerwaho kuko hatangiye imyiteguro yo kumwubakira inzu y’amatafari ahiye, na fondasiyo y’amabuye.
Mbere hari icyo yari yifuje kubwira Perezida Kagame …
Nyuma yo kutubwira amateka ye n’icyo yamariye u Rwanda, umusaza Nyagashotsi icyo gihe yatubwiye ko ‘aramutse ahuye’ n’Umukuru w’Igihugu Paul Kagame yamusaba kumworoza inka kuko muri iki gihe akennye kandi yarakoreye u Rwanda, akarwanya akarengane guhera muri 1960 kuzamura.
Icyo gihe yatubwiye ko ababazwa cyane n’uko inka ya Kagame[nk’uko abyita]yari yemerewe muri Gira Inka atigeze ayihabwa kuko ubuyobozi bw’ibanze bwabyanze.
Yatubwiye ko abayobozi b’inzego z’ibanze b’aho atuye bamwatse ruswa [ya Frw 2000] ngo bamushyire ku rutonde ahabwe inka ya Gira Inka yanga kuyabaha.
Mu magambo yumvikanamo uburakari n’ubunyangamugayo, yavuze ko mu buzima bwe atigeze atanga cyangwa ngo yakire ruswa, bityo ko ‘atabikora ashaje.’
Yibaza niba abayobozi b’inzego z’ibanze barishyiriyeho Guverinoma yabo iharanira ko ruswa yimikwa.
Ikindi yatubwiye ko kimubabaza ni uko n’amafaranga ya VUP yemerewe kugira ngo amufashe kugura iby’ibanze mu buzima atayabonye, kugeza n’ubu akaba abayeho nabi.
Bakomeje kumuhundagazaho amasezerano…
Inkuru ya Taarifa ku buzima bubi bwa Nyagashotsi yatumye ubuyobozi bw’ibanze bumwegera bugira icyo bumusezeranya.
Umusaza Epimaque Nyagashotsi bukeye bw’aho yatubwiye ko Umunyamabanga nshingwabikorwa w’Umurenge wa Kiziguro yamusuye aherekejwe n’ushinzwe imibereho myiza mu kagari ka Ndatemwa bamwizeza inka no kumwubakira igikoni.
Yabwiye Taarifa ati: “Banyijeje kumpa inka bakanyubakira igikoni. Ubu ndishimye cyane kandi nzakomeza ntegereze nihanganye.”
Hashize ibyumweru birenga bibiri yijejwe kubakirwa.
Muri iki Cyumweru turi kurangiza, imodoka zatangiye kumena amatafari n’umucanga mu kibanza cy’aho Nyagashotsi atuye.
Amakuru dufite yemeza ko mu kumwubakira Ingabo z’u Rwanda zizabigiramo uruhare ndetse ngo imirimo iratangira mbere y’uko Werurwe, 2021 irangira.


text:
Ni icyemezo cyafashwe nk’inzira rukumbi yari isigaye yo gukemura ibibazo by’imiyoborere, imikoranire mibi mu nzego n’imikorere yahemberaga amacakubiri no kubangamira ituze ry’abagize ADEPR, yari mu buyobozi bw’itorero.
Icyo gihe ubuyobozi bwa Rev. Karuranga Ephrem bwakuweho ndetse ku wa 8 Ukwakira 2020, hashyirwaho Komite y’Inzibacyuho iyobowe na Pasiteri Ndayizeye Isaïe.
Komite nshya yahawe inshingano z’ingenzi zirimo kuvugurura imiyoborere, amategeko, inzego z’imiyoborere n’inzego z’imirimo ndetse n’imikorere n’imikoranire muri ADEPR, no gushyiraho uburyo buhamye kandi butanga umuti urambye wo kubaka itorero. Yanasabwe gukoresha igenzura ry’imikorere, abakozi n’umutungo bya ADEPR kugira ngo rifashe muri ayo mavugurura, kuyemeza no kuyashyira mu bikorwa.
Kuva mu mwaka ushize, Pasiteri Ndayizeye n’abo bafatanyije kuyobora batangiye urugendo rwo guha ADEPR icyerekezo kizima binyuze mu mavugurura yakozwe mu nzego zitandukanye.
Ku wa 23 Ukuboza 2020, havanyweho amatorero y’uturere yari 30, indembo zari eshanu ziraseswa, hashyirwaho icyenda.
Nyuma y’aho ku wa 3 Mata 2021, hagabanyijwe umubare wa Paruwasi ndetse urwego rw’Umudugudu ruhindurirwa inyito rwitwa ‘Itorero’. Paruwasi za ADEPR zavanywe kuri 401 zigirwa 143 mu gihe imidugudu yasigaye ari 3125.
Izindi nyito zahinduwe ni izijyanye n’Umuvugizi wa ADEPR usanzwe anayihagarariye mu mategeko, ubu yitwa “Umushumba Mukuru”, ari nako bimeze k’Umwungirije.
Nyuma y’aya mavugurura, Pasiteri Ndayizeye yongeye kugirirwa icyizere ndetse ku wa 25 Nzeri 2021, ni bwo yatorewe kuyobora ADEPR mu buryo bweruye muri manda y’imyaka itandatu.
Mu bandi batowe harimo Pasiteri Rutagarama Eugène yagizwe Umushumba Mukuru wungirije; Pasiteri Budigiri Herman yagizwe Umuyobozi Nshingwabikorwa; Umuyobozi ushinzwe Abakozi n’Ubutegetsi aba Gatesi Vestine mu gihe ku mwanya w’Umuyobozi ushinzwe Umutungo, Imari n’Imishinga hashyizweho Uwizeyimana Béatrice [yasimbuye Umuhoza Aurélie wari uwumazeho imyaka ine].
Pasiteri Ndayizeye Isaïe yahaye IGIHE ikiganiro kirambuye ku byaranze umwaka w’inzibacyuho, ibyo kwitega muri manda y’imyaka itandatu n’umurage yifuza gusiga mu gihe azaba yavuye ku buyobozi.
Yanakomoje no ku bibazo bimwe byavuzwe mu itorero nk’umwenda wa miliyari 3.5 Frw wafashwe muri Banki Itsura Amajyambere (BRD) ubwo hubakwaga inyubako ya Dove Hotel n’aho ugeze wishyurwa ndetse n’izindi mpinduka zakozwe mu itorero.
Mu iyubakwa rya Dove Hotel ya ADEPR hafashwe umwenda muri BRD ngo yubakwe ariko wagombaga kwishyurwa n’abakirisitu.
Amafaranga yakusanyijwe mu misanzu yaranyerejwe ndetse mu 2017 ni bwo Biro Nyobozi ya Bishop Sibomana Jean yegujwe, abayigize batabwa muri yombi bakurikiranyweho ibyaha byo kunyereza umutungo wa miliyari ebyiri na miliyoni 500 Frw. Kugeza ubu baracyari mu butabera aho baburana ubujurire mu rubanza babanje kugirwamo abere mbere y’uko Ubushinjacyaha bujuririra icyemezo cy’urukiko.
IGIHE: Ni iyihe shusho yaranze umwaka w’inzibacyuho mumaze ku buyobozi bwa ADEPR?
Pst Ndayizeye: Kuva ku wa 8 Ukwakira 2020, hariho Komite y’Inzibacyuho yashyizweho, ifite n’inshingano zo gukora amavugurura y’imiyoborere, ay’inzego z’imiyoborere, iz’imirimo, imikorere n’imikoranire y’inzego, kuvugurura amategeko no gushyiraho uburyo buhamye butanga umuti urambye wo kubaka ADEPR.
Muri urwo rugendo, hari ibyavuguruwe bishingiye ku cyo twubakiyeho urugendo rw’impinduka ADEPR twifuza kandi Kirisitu n’igihugu cyifuza. Byatuganishije ku kwegera abakirisitu mu byiciro bitandukanye no gukora igenzura rigamije kureba ibyahinduka n’ibyavugururwa.
Hari ibyo twabonye bikeneye kuvugururwa, harimo inzego uko zari mu itorero kuko dufite uturere, paruwasi, imidugudu n’ibiro bikuru. Twatangiye kwibaza niba izo nzego zikenewe n’icyatanga impinduka kandi zuzuye.
Mu mpinduka twanarebye icyo dukwiye gukora mu kwita ku rubyiruko no ku bana. Niba rero aho turi twifuza abantu dukorana, ayo mavugurura yagombaga gutekereza ku bindi.
Twahuje inshingano zimwe na zimwe, uyu munsi dufite indembo icyenda, hakuweho uturere 30, twavuguruye amaparuwasi, uyu munsi twayahaye inshingano yo guhugura. Twahisemo kwita imidugudu ‘itorero’ harebwa icyo abakirisitu bakeneye.
Ibindi byari ibijyanye n’amategeko, harimo amategeko shingiro, agenga abanyamihamagaro bafite inshingano za gipasiteri, abavugabutumwa, abadiyakoni, amategeko y’imari, imicungire y’abakozi, umutungo w’itorero, uko ‘audit’ ikorwa, bifasha mu miyoborere myiza.
Twasoje uyu mwaka dutangira kubaka inzego, ndetse hari izamaze kujyaho hashingiwe kuri ya mategeko.
Inzego nshya zashyizweho mu Itorero ni izihe?
Pst Ndayizeye: Amategeko shingiro agena Inama Nkuru y’Itorero, Inama Nkuru y’Abashumba, Ururembo, Paruwasi n’uko Itorero riyoborwa. Ubu turi gushyira mu bikorwa icyo sitati iteganya n’uko inzego zigomba kuba zubatse. Ubu twinjiye mu rugendo rwo gushyira mu bikorwa amavugurura yakozwe.
Inyito zazo zihuriye he n’izisanzwe?
Pst Ndayizeye: Si ngombwa ko tugereranya Inama Nkuru y’Itorero na CA [urwego rwari rusanzwe ari Inama y’Ubutegetsi]. Hari umuhanga wigeze kuvuga ngo “Buriya ikibazo kibaho, ni uburyo umuntu ashobora gukora ibintu bimwe buri gihe noneho agashaka ibisubizo bitandukanye.’’ Twarebye icyafasha ADEPR mu gihe turimo n’aho itorero rigana. Ni iki rikeneye? Si na ngombwa amazina. Ni inzego zubatse mu buryo bwuzuzanya, tutavuze ngo ni uruhe rwego ruri hejuru y’urundi.
Inshingano z’inzego zashyizweho ni izihe, zifite uruhe ruhare mu iterambere ry’itorero?
Pst Ndayizeye: Inama Nkuru y’Itorero ifite inshingano zo gutanga umurongo n’icyerekezo cy’itorero no kuririnda, ni yo yemeza ibigomba gukorwa n’ingengo y’imari izakoreshwa. Uru rwego ruhura kabiri mu mwaka, rugizwe n’abantu 29, bari mu byiciro bitandukanye.
Mu bayigize harimo batatu bo muri Biro Nyobozi, abashumba b’indembo bane, abashumba babiri ba paruwasi, abavugabutumwa babiri, abadiyakoni babiri, ufite inararibonye mu buririmbyi, uw’amategeko, uwo mu burezi no kongera abantu ubushobozi, ikoranabuhanga, imicungire y’abakozi, imishinga yo guteza imbere imibereho myiza y’abaturage, ibikorwa by’iterambere n’imari n’umutungo, abarimu babiri b’ishuri ryo ku Cyumweru, abagore babiri, uhagarariye ibigo by’ubucuruzi bya ADEPR, uhagarariye ibitaro n’ibigo nderabuzima n’uhagarariye ibigo by’amashuri.
Inama Nkuru y’Abashumba yo yita ku ivugabutumwa n’ubuzima bw’umwuka. Inafite komisiyo ziyifasha kugera ku nshingano zayo zirimo;
Komisiyo y’Ivugabutumwa, Abanyamuhamagaro n’Ubuyobozi ari na yo ifasha mu bijyanye n’amatora no kureba abayobozi babereye itorero;
Komisiyo y’Iterambere n’Imibereho Myiza irimo abashumba b’indembo babiri n’abandi bantu batatu b’abakirisitu b’impuguke bafite ubumenyi mu iterambere, imibereho myiza no gukorana n’abafatanyabikorwa.
Komisiyo y’Imari, ishoramari n’umutungo igizwe n’abashumba b’indembo babiri n’abandi bantu batatu b’abanyetorero bashyirwaho n’Inama Nkuru y’Abashumba bafite ubumenyi mu by’imari batanga inama ku itorero;
Komisiyo y’Uburezi, kongera ubumenyi, Ikoranabuhanga no guhanga udushya, igizwe n’abashumba babiri b’indembo n’abandi bantu batatu.
Itorero ritekereza iki mu gutangaza ingengo y’imari n’ibyo izifashishwamo mbere y’uko umwaka utangira?
Pst Ndayizeye: Mu mategeko y’imicungire y’umutungo hateganyijwe igihe hazajya hatangira ibikorwa. Hanyuma bijyanwe mu Nama Nkuru y’Itorero bisuzumwe. Muri iki gihembwe, ibi biri mu bizakorwa mu gutegura umwaka utaha.
Uruhare rw’umukirisitu muri iryo genamigambi ni uruhe?
Pst Ndayizeye: Ni ibikorwa bihera hasi. Iyo umanutse ku rwego rw’itorero [ahitwaga ku Mudugudu] naho dufiteyo minisiteri 10.
Dufite Minisiteri y’Abadiyakoni, iy’Icyiciro cy’Abagabo, icy’Abagore, Abana [uko barerwa no guhugura ababitaho], urubyiruko, abinginzi [bamwe bafite umuhamagaro wo gusengera itorero], abaririmbyi [aharebwa korali zikenewe, kumva ko hakorwa umurimo umwe w’Imana], kwita ku cyiciro cy’abakuze bafite imyaka 65 kuzamura [bamwe badakeneye umuziki udunda, ahubwo bakeneye umwanya wo kwitabwaho byihariye] n’ishinzwe umurimo wa Gishumba.
Minisiteri igira komite y’abantu bari hagati ya batanu na barindwi. Twubatse uburyo buzajya butuma kuva kuri wa mukirisitu wo hasi kugeza kuri pasiteri babona uburyo bwo gutanga ibitekerezo byabo.
Mu 2019 RGB yasabye ko hashyirwaho amashuri yigisha abavugabutumwa. Ni izihe mbaraga zigiye gushyirwa mu kubaka amashuri ya Tewolojiya muri ADEPR?
Pst Ndayizeye: Dufite ibigo by’amashuri birenze 200. Guha imbaraga ishuri ryigisha Tewoloji biri mu byihutirwa bizibandwaho.
Mukijya ku buyobozi mwakomoje ku gushyiraho ishuri ryigisha umuziki muri ADEPR, umushinga ugeze he?
Pst Ndayizeye: Hari ishuri ry’amahugurwa mu bya muzika rigiye gutangira i Gihundwe [mu Karere ka Rusizi]. Rizatangirana n’abantu barenga 30 ariko bizagenda byaguka. Twifuza ko byazagera no mu zindi ndembo. Tuzi umumaro w’abaririmbyi mu ivugabutumwa no kuzana abantu kuri Yesu.
Aho tugana dukeneye kwibaza uko abantu bongererwa ubushobozi bujyanye n’igihe tugezemo. Twanatangije ikiganiro cya muzika kuri radio yacu, Life Radio.
Dove Hotel iri mu mitungo ibyara inyungu ADEPR ifite, ubu ihagaze ite?
Pst Ndayizeye: Hoteli irakora neza. Tumaze igihe turi mu bihe bidasanzwe kubera COVID-19 yatumye abagenzi bava hanze batinjira mu Rwanda. Turakora kandi uko abantu banoza imikorere, bizatuganisha aho hoteli izajya itanga umusaruro ku itorero. Turacyari kwishyura ariko turishimira ko imikorere yayo iba myiza.
Ku mwenda wa BRD [ungana na miliyari 3.5 Frw], hasigaye kwishyura miliyari na miliyoni 800 Frw, kandi ni urugendo rushimishije. Nta kibazo twagize mu kwishyura, turashimira abanyetorero. Turizera ko imikorere izarushaho kuba myiza.
Imyaka ibaye icumi, abakirisitu batanze imisanzu mu Kigega CICO ariko ntibazi irengero ryayo? Mugiye kubikoraho iki?
Pst Ndayizeye: Mu rugendo tumazemo umwaka, twahereye ku bikeneye kuvugururwa bituma itorero rigira imikorere ihamye, hari ibindi bitarakorwaho ariko biri muri gahunda; ubu tuvuye mu nzibacyuho bizashyirwa mu byihutirwa.
Dufite urwego rushinzwe imitungo y’itorero, mu gushaka abantu harimo kureba uko imitungo y’itorero ibyazwa umusaruro, itanditse ikandikwa n’ifite ibibazo [nk’ubutaka bw’ahari Manumetal] bigasobanuka.
Nka CICO abantu bakwiye kumenya uko bigomba gusoza ntibikomeze kuba ikibazo gihoraho ahubwo kizagire igihe kirangirira.
Umushinga wo gushyiraho televiziyo ya ADEPR ugeze he?
Pst Ndayizeye: Twamaze kwemererwa gukora uwo mushinga ariko birajyana no kugeza radio ahantu hose mu gihugu. Mu bikorwa biri imbere harimo kwagura aho radio igera ariko n’ibikoresho bya televiziyo birahari. Ni umwe mu mishinga izashyirwa muri gahunda y’ibikorwa biri imbere.
Ni ubuhe buryo muteganya gukoresha buzatuma ibibazo bishingiye ku micungire y’umutungo yagiye ituma benshi mu bayobozi bavaho nabi biba amateka?
Pst Ndayizeye: Ni ukubaka amategeko ku buryo ibikorwa byose bifite aho bihuriye n’imicungire y’umutungo uko bikorwa, bigengwa n’amategeko ahamye. Icya kabiri ni ukubaka inzego ariko unafite abakozi babishoboye kandi bubakiye ku ndangagaciro zikwiye.
Iyo amategeko akoze neza ndetse iby’ingenzi bifashe itorero iyo biri muri sitati ntibihindurwa na buri wese. Kugira amategeko ni kimwe ariko kugira abantu bashobora kuyarinda ni ingenzi.
Abanyetorero turabaha icyizere ko amategeko adashobora guhindurwa kuko ingingo z’ingenzi zashyizweho muri sitati.
Nyuma y’amavugurura yakozwe, ni ibiki by’ingenzi bigiye gukorwa mu buryo bwihutirwa
Pst Ndayizeye: Iby’ibanze bigiye gukurikiraho harimo kubaka inzego guhera hasi ku itorero, kuzamuka kugeza ku Nama Nkuru y’Itorero na yo izashyiraho Urwego rushinzwe ‘audit’ n’urufasha mu gukemura amakimbirane. Nyuma hakurikiraho amahugurwa yo kwigisha abantu.
Mu mavugurura harebwa ibikeneye guhindurwa [formation], intambwe ya kabiri ni ukubisobanukirwa no kubisobanurira abantu [familiarization], intambwe ya gatatu ni uko bikorwa mu buryo bukwiye [foundation]. Harimo no gutegura bya bikorwa byo mu nzego zose bitangiriye hasi, bigahuzwa ku rwego rw’igihugu bishingiye ku ho itorero rigana.
Mutekereza iki ku kugabanya imishahara by’umwihariko muhereye ku y’abagize Biro Nyobozi?
Pst Ndayizeye: Hari urwego rushinzwe iby’imishahara, umushahara ujyana n’inshingano. Hari igihe usanga hari amakuru asakazwa bitewe n’ibyo abantu bahisemo, ariko batitaye ku kumenya igikenewe, igikwiye kuvugwa, icyakozwe gishingiye kuki, icyari gisanzweho ni igiki? Ikiriho ni uko bwa bushobozi bw’itorero n’inshingano duha abantu ku nzego zitandukanye bihuzwa n’amikoro y’itorero yo kubafasha kuzigeraho.
Nyuma ya manda y’imyaka itandatu, urifuza kubona ADEPR he, ni iki wumva wazibukirwaho mu gihe uzaba wavuye ku buyobozi?
Pst Ndayizeye: Iyi myaka itandatu tuyisoje itorero ari icyo rikwiye kuba cyo, uhereye ku izina ryaryo, turi itorero rya Pantekote [ry’Umwuka], tuyisoje ari abanyamwuka, bayobowe n’Umwuka Wera, ujya mu buzima bwa buri munsi bw’abantu ukabona bakijijwe, naba nishimye.
Nyisoje abantu bari muri ya misiyo irimo ivugabutumwa ryo guhindura abantu abigishwa ba Yesu no guhindura abafatanyabikorwa baryo mu buryo bwuzuye muri bwa burezi, ubuzima n’indi mishinga naba nyuzwe. Tuyisoje abantu bagaragaza indangagagaciro z’ubukirisitu, ubunyangamugayo, babazwa inshingano zabo, berekana kwitanga byatunyura. Twifuza gusoza iyi manda itorero ari cyo rigomba kuba cyo.


text:
Icyayi cyo mu Bushinwa kiri mu byayi bikundwa cyane ku isi, icyayi cy’umwimerere, icyayi gifite amateka maremare ku isi.
Beijing Resto& Hotel itegura icyayi cyo mu bushinwa ku buryo umuntu ugishaka abasha ku kibona ako kanya.Ni cyayi gifite akamaro mu mubiri, icyayi gitegurwa n’abahanga mu gutegura amafunguro ya gishinwa.
Icyayi cyo mu bushinwa gikundirwa ko nta sukari wirirwa ushyiramo, ni icyayi gifite intungamubiri nyinshi. Mu bushinwa haba ibyayi byinshi, harimo icyayi cya Pu’er Tea kiva mu misozi miremire yo mu Ntara y’Amajyepfo (Yunnah), icyayi cya Green Tea kiva mu ntara y’uburengerazuba mu misozi yahinzweho icyayi kuva mu binyejana bishize. Ni icyayi cyabaye umuco mu bashinwa, bagira uko bagihinga, uko bagisarura, uko bagitegura aribyo bituma gikundwa ku isi.
Beijig Resto & Hotel itegura n’andi mafunguro atandukanye yo mu bushinwa, amafunguro ateguye neza kandi arimo intungamubiri nyinshi. Iherereye mu mujyi wa Kigali, ku muhanda KN 230 St uzamuka harugura ya Feux Rouge zo kuri RSSB, hepfo ya Ambassade y’Ubufaransa. Bafungura kuva mu Gitondo.


text:
Abaturage bafashwa na Komisiyo y’ubutabera n’amahoro y’Arikidiyoseze ya Kigali basanga guhinga bibumbiye mu matsinda bizabafasha kwiteza imbere mu ngo zabo.
HAKIZIMANA Tharcisse ni umwe mu baturage bibumbiye mu itsinda Twitezimbere uvuga ko uburyo bwo guhinga bibumbiye mu matsinda ari bimwe mu bizabafasha kwiteza imbere.
Avuga ko uburyo bwo guhingira hamwe bibafasha guhinga ubuso bunini bakazasarura umusaruro mwinshi.
Mu musaruro bateganya kuzakuramo avuga ko bazaguramo indi mirima bakabasha kwagura ubuhinzi bwabo.
Nyuma yo kwagura ubuhinzi bwabo bakabona umusaruro mwinshi bizeye kwihaza mu biribwa mungo zabo no gusagurira amasoko.
Ati “ Uyu mushinga wa UKAM uje ari igisubizo kuri twe kuko batwigisha uburyo bwo guhinga kijyambere bigatuma tuzabona umusaruro uhagije.
Ubu buhinzi bwabo babwitezeho kuzabafasha gukemura bimwe mu bibazo bahuraga nabyo mu ngo zabo birimo kubona ubwisungane mu kwivuza, amafaranga y’ishuri y’abana, ndetse bakabasha no0 kuvugurura inyubako zabo kugirango babe heza.
NYIRANKUMBUYE Bonifrida,ashumangira ubuhamya bw’umugabo we ku kamaro ko gukorera hamwe mu matsinda.Kuri we ,mbere na mbere ubu buhinzi bakorera mu matsinda bwatumye abagore bikura mu bwigunge begera bagenzi babo ,ibyo bikabafasha kungura inama no gushakira hamwe ibisubizo by’ibibazo byabo.Byongeye kandi bituma bakorera hamwe n’abagabo babo muri gahunda zo kwiteza imbere.
NSHUTINIYESU Innocent,umuyobozi w’itsinda TWISUNGANE avuga ko mu ntangiro bitari byoroshye kwemera gukorera hamwe ariko ubu noneneho bose bamaze kumenya akamaro kabyo.Nawe akomeza avugako icya mbere mu byo bazakora nibamara kubona umusaruro ari ukwagura ubuhinzi bwabo,no gusubiza ibibazo bafite byo kubona iby’ibanze mu ngo zabo.
Umuhuzabikorwa w’umushinga UKAM,Kaligirwa Annonciata avuga ko mu ntego z’uyu mushinga aharimo gufasha aba abahinzi kongera umusaruro binyujijwe mu kubabaumbira mu matsinda.
Bimwe mu bikorwa babakorere harimo kuba amahurwa ku buryo bwo guhinga kijyambere,kubaha ibikoresho by’ubuhinzi nk’amasuka,ingorogani,imashini zo kuhiririra imyaka cyane cyane imboga,n’imashini zo gutera imiti .
Uyu mushinga UKAM(United Kingdom Aid Match) ushyirwa mu bikorwa na Komisiyo y’Ubutabera n’amahoro ku nkunga ya DFID inyujijwe muri SCIAF (Scottish Catholic International Funds).Uzamara imyaka itatu ,ukazafasha ingo 500 zikennye zo mu Karere Bugesera mu Murenge wa Ngeruka mu kwiteza imbere.


text:
YASUWE 138
Bamwe mu baturage batswe ibyangombwa by’ubutaka bwabo n’akarere ka Rutsiro barasaba ko akarere kabaha ibibisimbura kuko kutabigira byadindije iterambere ryabo. Ubuyobozi bw’akarere buvuga ko ikibazo cy’aba baturage kizaba cyakemutse bitarenze uku kwezi tugiye kwinjiramo.
Aba baturage batuye mu mudugudu w’icyitegererezo wa Gitega, Akagari ka Mageragere, Umurenge wa Mushubati ho mu karere ka Rutsiro bimuwe kugira ngo uyu mudugudu ubashe kubakwa, bamwe muribo ubu butaka bwari busanzwe ari ubwabo, bamaze imyaka 3 bawutujwemo batagira ibyangombwa bya burundu by’Amazu batujwemo.
Umutuge utifuje ko amazina yiwe atangazwa wo m’Umudugudu wa Gitega akaba n’umwe muri aba baturage batanze ibyangombwa byabo ku karere ka Rutsiro ariko bakaba batarahabwa ibibisimbura by’amazu batujwemo avuga ko babashije kugera k’umuyobozi w’akarere ariko ntakirakorwa.
Umuturage yagize ati “Kudahabwa ibyangombwa bya burundu bitwanditseho byatugizeho ingaruka, kuko itegeko ribivuga neza riti Ubutaka butakwanditseho ntibuba ari ubwawe, waba ubutuyemo cyangwa ubukoreramo.”
Ni byiza ko twatujwe mu mazu meza kuruta ayo twari dutuyemo ariko kuba tutarahabwa ibyanombwa byayo nk’ingurane twemerewe, kubera ko aho twari dutuye twahimuwe n’ibikorwa by’inyungu rusange nta mutekano dufite, dore ko nk’ubu umuntu atakwizera ko atayisohorwamo isaha iyariyo yose mu gihe itamwanditseho ugahita usembera ukabaho nk’umucumbitsi.
Turamutse tugiriwe impuhwe n’Ubuyobozi twahabwa ibyangombwa byemeza ko aho hantu twahawe ari ahacu.
Ubuyobozi bw’Akarere buvuga ko iki kibazo bukizi ndetse bitarenze ukwezi bizaba byarakemutse.
Ayinkamiye Emmerance ati “Iki kibazo turakizi, twakiganiriyeho nabo baturage kenshi ndetse buri muturage wese utuyemo hariya inzu atuyemo izaba iye bwite, rero ikitarakorwa ni uguhabwa ibyangombwa bya burundu.”
Ku bufatanye n’inzego zisumbuye twari twarategereje ko imyaka itatu ishira, abaturage tubanza kureba ko inzu bazifata nk’izabo tukabona kugirana amasezerano ko zibaye izabo bwite, harimo bamwe bazitaye baragenda kubera ko batabashije kuzigira izabo.
Imyaka itatu irashize Inzu abazifashe neza bagiye guhabwa ibyangombwa bya burundu by’inzu batujwemo kuko bazifashe neza, naho abazifashe nabi bakazita ntabwo bazahabwa ibyangombwa byazo.
Uyu mudugudu w’icyitegererezo wa Gitega utuwemo n’Imiryango 44, ugizwe n’abaturage 182, ukaba waratangiye guturwamo mu kwezi kw’Ukwakira 2017, n’ubwo bazituyemo hari ibitaranozwa neza nk’aho inzira zitwara umwotsi zidakora bakaba badatekera ahabugenewe kuko umwotsi uhita winjira mu nzu.


text:
Aborora inka zitanga umukamo hirya no hino mu gihugu, barashima ihuriro ry’urubyiruko rukora ubuhinzi n’ubworozi mu Rwanda (RYAF) n’umushinga ugamije guteza imbere ubworozi bw’inka zitanga umukamo (RDDP) ku mushinga wabazamuriye umusaruro w’amata.
Ni umushinga wanyujijwe ku makaragiro atandukanye akorera mu bice bitandukanye by’igihugu, aho RYAF yagiye igena umukozi wabyigiye kuri koperative y’aborozi bagemura amata, ubundi ku nkunga y’umushinga RDDP na minisiteri y’ubuhinzi n’ubworozi (MINAGRI) hakabaho koroherezwa kubona ibikoresho byo kubungabunga umukamo, no gutanga amahugurwa yo gufata neza inka mu rwego rwo kurushaho kongera umukamo mu bwinshi no mu bwiza.
Abagenerwabikorwa b’uyu mushinga umaze imyaka utatu ushyizweho, bavuga ko bamaze kunguka byinshi mu kunoza umukamo bagereranije n’uko byahoze mbere
Umukecuru witwa Umulisa Rose, umworozi utuye mu murenge wa Kinazi yagize, ati: “RYAF yatubaye hafi iduha amahugurwa twororaga mu kajagari, ntitumenye ubwatsi tugomba gutera, indwara z’inka, ariko kuva aho RYAF yaziye igafatanya n’abaviterineri babashije kutugeraho tubona ubwatsi, dushimira ko yadufashije kugira n’ibiraro byiza, badukanguriye ukuntu tugomba gukamira ahantu heza, inka ifite icebe risa neza n’umukamyi afite isuku tugakamira mu bifite isuku, ubundi amata akaba meza”
Uyu mukecuru avuga ko RYAF ikwiye gukomeza ubukangurambaga benshi mu borozi bakamenya uburyo bwo kubungabunga umukamo kuko benshi ngo usanga bataragerwaho.
Habimana Simeon uyobora koperative y’aborozi ya DUFACO Gishari yagize, ati: “Iyi koperative yagiye igira ibibazo byinshi bitewe ahanini n’abayiyoboraga mbere banyerezaga umutungo, twari kuri litiro 30 gusa z’amata ku munsi none ubu turakira litiro zirenze 400 ku munsi kubera impinduka zaturutse ku mukozi RYAF yazanye mu ikaragiro. Twabonye n’abashoramali, kandi dushaka gukora indi mishinga nko gucuruza ikivuguto inaha”
Ndayisaba Aimable uhagarariye Kinazi Dairy Cooperative (KIDACO) na we ngo asanga hari akamaro gakomeye RYAF na RDDP byagize mu gushyira ku murongo ikusanya ry’amata akanasaba ko hakongerwamo ingufu
Ati: “Twatangiye gukora muri 2018, habayeho ubuvugizi MCC (ikusanyirizo ry’amata) itangira gukora neza. RYAF yadufashije guca akajagari mu kugurisha amata. Yadufashije kandi guhugura abakozi benshi. Icyo nasaba RYAF ni uko twabonerwa indi modoka tukagera ku borozi bose kuko dufite imwe gusa tugera mu tugari 3 gusa kandi dufite dutanu, zibaye ebyiri hanyuma n’umukozi wa RYAF akabonerwa ubundi bushobozi bwo kugera ku borozi bose byarushaho kuba byiza”
Mu gihe kandi undi witwa Ntirushwamaboko John ugemura amata ku ikusanyirizo rya Kinazi yagize, ati: “Nkora akazi k’ubucunda, nzana amata yanjye n’ay’abandi nkusanya bikamfasha kwiteza imbere, kandi nagiye mbona ibintu byiza, ndi mu bantu ba mbere bahawe umushinga w’ikigega. Uriya mukozi wa RYAF yadufashije kumenya isuku ku borozi, yagiye atwigisha gupima amata tukamenya amata afite ubuziranenge, ubu nanjye iyo ngiye kuyazana mu baturage mbanza kuyapima nkamenya ko nzanye amata afite ubuziranenge”
Yongeyeho, ati: “Ikintu mbona twaterwaho inkunga ni ukuba twabona nk’akamoto kuko kuzana ku igare hari igihe kuyakura kure haba harimo imvune”
Ngirinshuti Vincent, ugemura amata ku ikusanyirizo rya Rusatira muri koperative ya AGIRA GITEREKA, ati: “Ku bijyanye no kuduhemba baduhemba neza nta kibazo. Ikintu RYAF yahinduye kuva yahagera ni ugushaka amasoko, batuboneye n’ibikoresho ku bijyanye n’imiti ubu dufite imiti dushyira aborozi. RDDP yatworohereje kubona ibicuba ku giciro gitoya”
“Igikenewe ni amasoko kuko ahari ni makeya, turagemura rimwe ubundi ntitugemure kubera ubuke bw’amasoko, twumva rero RYAF icyo yadufasha ari ukutubonera amasoko ubundi ibintu byo gusibya aborozi ntibyongere. Baduhaye ibicuba bito bya litiro 40 tubonye ibyisumbuye byadufasha. Dukeneye n’amahugurwa ahoraho tukarushaho kubungabunga umusaruro w’amata”
Aboherejwe na RYAF ku makaragiro baratanga ubuhamya:
Ku ruhande rw’abakozi RYAF yagenye ku makaragiro bo ngo basanga ubwiza bw’uyu mushinga bugomba kurushaho gushyigikirwa, bakanatanga ubuhamya ku mpinduka wazaniye aborozi n’amakoperative ya bo
Nshimiyimana Eric ukorera ku ikaragiro rya Gahengeri, ati: “Twageze hano muri 2018 twasanze ikusanyirizo ridakora, twatangiye dushaka ibyangombwa bya koperative tuza kubibona. Amata yatangiye kugenda azanwa n’abacunda. Icyo gihe nta bikoresho twari dufite. Ku bijyanye n’imiyoborere, tuhagera nta bayobozi bari bahari, twafashije koperative gushyiraho abayobozi dufatanya mu guteza imbere koperative.”
“Twahuguye aborozi 300 mu matsinda ku buryo bw’imigaburire y’amatungo cyane cyane inka ngo bazamure umukamo, uburyo bwo kurwanya indwara kugira ngo umukamo utagabanuka dufatanyije n’umushinga wa RDDP, Twanabahuguye ku bijyanye n’ubworozi bw’inka zitanga umukamo. Ikindi ni uburyo bwo kurwanya indwara. Twahuguye aborozi 200 ku mishinga, abahawe inkunga n’umushinga RDDP ni 18. Hari imishinga isigaye icumi itaremerwa. Twakoze imishinga ijyanye no kubaka ibiraro ine muri yo ibiri yahawe inkunga, n’umushinga wo gushyira amazi mu rwuri”
“Twazamuye ingano y’umukamo uza ku ikusanyirizo tuva kuri zeru, none muri rusange ku kwezi twakira litiro z’amata nibura ibihumbi 42. Dufite farumasi ifasha aborozi kuvura amatungo yabo, dufite n’icyuma gipima amata. Ubu koperative ifite uruganda rusya kawunga. Tugurisha ibiryo by’amatungo ku giciro kiri munsi y’isoko risanzwe mu rwego rwo gufasha aborozi kuzamura umukamo w’inka zabo”
Uwineza Marie Claire ukorera ku ikaragiro rya Gishari, ati: “Twoherejwe na Minagri ngo dufashe amakoperative, nahageze nsanga MCC ikora yakira amata, ariko nasanze ubuyobozi butabonera umwanya MCC, ubwitabire mu nama bwari hasi cyane ku banyamuryango. Hari harabayeho kwamburwa ku borozi ku mata yabo bari baragemuye. Ubu nta kirarane gihari. Mpagera nta farumasi bari bafite ku borozi, nta serivise yo gutera intanga yari ihari”
“Twakoze ubuvugizi bushoboka mu nzego zitandukanye za leta, tujya muri RCA (Ikigo cy’Igihugu gishinzwe guteza imbere Amakoperative) bituma hatorwa ubundi buyobozi, bityo icyizere cya koperative gitangira kugaruka. Amata yariyongereye, dufite isoko rikenera litiro 1500 ku munsi, turakora cyane ngo turihaze. Muri iyi minsi turimo guhugura aborozi kugira ngo tubigishe isuku y’amata, iy’umukamyi, uburyo bwiza bwo guhinga ubwatsi, n’ibindi. Ibyo twagezeho mu mwaka njye mpamaze, hari ubuvugizi twakoreye koperative, twabonye isoko twifuza ko ryahoraho, aborozi bavuye kuri 17 bagera kuri 280 bagemura amata ugendeye ku mezi ane ashize, twakoze imishinga yo gufasha aborozi ku bijyanye na RDDP aborozi barenga ijana bamaze gutanga imishinga yagejejwe muri BDF, imwe yaremejwe. Twabafashije no kubona farumasi ku ikaragiro”
Uyu Uwineza asaba ko hashyirwaho amafaranga y’ingendo ku mukozi ngo ashobore gukora ingendo mu borozi bose, kandi ko koperative ikeneye gushakirwa umucungamali wisumbuye ku bushobozi kuko uhari ari ku rwego rwa A2
Nyandwi Ildefonse, ukorera ku ikaragiro rya Muyira, koperative Twiyororere kijyambere, ati: “Ku bufatanye bwa RDDP na RYAF nageze hano muri Gashyantare 2018, imiyoborere nasanze imeze neza. Nkigera hano amata ntiyari menshi, twahawe igikoresho gipima ubuziranenge bw’amata, twagiye dukoresha amahugurwa n’ubukangurambaga kuko aborozi bamwe babaga bafite inka ariko nta buryo bwo kuyabyaza umusaruro unoze bazi.”
“Ikindi kibazo cyari gihari gikomeye cyane cyari ubwikorezi bw’amata tuyajyana ku isoko, none ubu ku bufatanye na RDDP ubu hano hari imodoka. Icyifuzo rero bibaye byiza bakongera uturere two gukoreramo iyi mishinga ya RDDP na RYAF kuko bifasha aborozi”
Uyu mushinga ugamije guteza imbere ubworozi bw’inka zitanga umukamo wagenewe imyaka itandatu, kugeza ubu ukaba umaze imyaka itatu.